
PRATARMĖ 





Kūrybingumas nuo seno buvo laikomas išskirtinę mažos 
žmonijos dalies — „išrinktųjų“, genijų ypatybe. Žodis kūryba ir 
dabar pirmiausiai asocijuojasi su Beethoveno, Čiurlionio ir kitais 
legendiniais vardais. Bet sparčiai kintantis šiuolaikinis pasaulis 
verčia atsisakyti šio tradicinio požiūrio. Gyvenimo tempas nuolat 
auga, ir dabar pačiose įvairiausiose gyvenimo srityse mes kasdien 
susiduriame su vis naujomis situacijomis, kuriose nebetinka 
ankstesni elgesio būdai. Vis daugiau psichologų teigia įsitikinę, jog 
kūrybingumas — tai veikiau ne išimtis, bet kasdienio Žmonių 
elgesio norma. Visi stengiasi ne vien tik atgaminti turimas žinias, 
bet ir naujai jas pritaikyti, ne vien kartoti įprastas elgesio formas, 
bet ieškoti vis kitokių, dar nenusibodusių. „Žmonija yra 
nepaprastai kūrybinga rūšis. Per geologiniu požiūriu labai trumpą 
laiką nuo akmenų naudojimo vietoje įrankių prieita iki kosminių 
laivų, atgabenančių akmenų iš kitų planetų“, — pastebi T.Wardas ir 
kt. (Ward, Smith ir Finke, 1999, 189 p.). 

Pastaruoju metu itin sparčiai didėja kūrybingumo svarba 
daugelyje darbinės veiklos sričių. Atsiradus kompiuteriams — 
„mąstančioms“, didžiulius informacijos kiekius „atsimenančioms“ 
mašinoms — atmintis, algoritminis mąstymas (kai iš anksto 
žinomos operacijos ir jų atlikimo tvarka) dirbant daugelį darbų 
nebeteko anksčiau turėtos reikšmės. Tačiau kūrybiškas mąstymas, 
leidžiantis spręsti nestandartines problemas, tebelieka išskirtinis 
žmogaus proto gebėjimas. Nors yra sukonstruota mašinų, galinčių 
„kurti“ melodijas ar poezijos posmus, jos veikia tik žmonių 
užprogramuotos. Elektroniniai „voratinkliai“ suintensyvino ir 
tradiciškai kūrybine laikomą mokslininkų, menininkų veiklą. 
Reikalinga informacija dabar gaunama lengvai ir greitai, O 
„sutaupytas“ laikas ir energija gali būti skiriami kūrybiniam darbui. 
Nusistovėję, tradiciniai elgesio būdai šiuolaikiniame versle nebėra 
tokie efektyvūs, kokie jie buvo anksčiau. Be nuolatinio 
atsinaujinimo, naujų technologijų ir darbo organizavimo formų 

diegimo neįmanoma įsivaizduoti sėkmingos šiuolaikinių įmonių 
veiklos. 

Taigi žinios apie kūrybingumą darosi reikalingos profesionaliam 
darbui vis įvairesnėse srityse. Jos ypač aktualios socialinių mokslų 
specialistams.  Edukologus ir psichologus vis labiau domina 
kūrybingos asmenybės ugdymo problemos, nes svarbiu mokymo 
procesų tikslu, greta žinių teikimo, dabar tampa kūrybingumo 
ugdymas bei skatinimas. Gebėjimas greitai ir efektyviai prisitaikyti 
prie besikeičiančios situacijos įgyja vis didesnę reikšmę pačiose 
įvairiausiose organizacijose, pradedant pelno siekiančiomis 
įmonėmis, baigiant mokslo ir mokymo įstaigų padaliniais, 
valstybės valdymo institucijomis. Todėl vadybininkams ir visiems, 
kam rūpi sėkminga tokių organizacijų veikla, reikia Žinių apie 
inovacijoms palankaus psichologinio klimato kūrimą, individualų 
ir žmonių grupių kūrybingumą lemiančius veiksnius. 

Ši knygelė visų pirma ir skiriama studijuojantiems įvairius 
socialinius mokslus — psichologiją, edukologiją, vadybą, 
politologiją ir kt. Pirmojoje jos dalyje išdėstytos svarbiausios 
šiuolaikinės psichologijos Žinios apie inovacijų šaltinį - Žmogaus 
kūrybingumą. Antrojoje pateikiama taikomojo pobūdžio Žinių ir 
praktinių rekomendacijų: trumpai aptariamos kūrybingumo 
vertinimo, jo lavinimo ir skatinimo galimybės, nagrinėjami galimi 
organizacijų kūrybinio potencialo didinimo būdai. 


1. KŪRYBINGUMAS IR INOVACIJOS 
PSICHOLOGŲ AKIRATYJE 


Šiame skyrelyje pateikiami svarbiausi kūrybingumo tyrinėjimo 
psichologijoje istorijos faktai, apibrėžiama kūrybingumo 
tyrinėjimo vieta psichologijos moksle ir apibūdinama viena iš 
taikomųjų psichologijos šakų, padedančių praktiškai panaudoti 
žinias apie kūrybingumą — inovacijų psichologija. 


1.1. Kūrybingumo tyrinėjimo istorijos apžvalga 


Kūrybingumo tyrinėjimo psichologijoje pradžia dažniausiai 
siejama su anglų mokslininko F.Galtono vardu. 1869 m. pasirodė 
jo knyga „Įgimtas genialumas“ (“Hereditary Genius"), kurioje 
pateikta įvairių duomenų apie žymius mokslininkus, menininkus. 
Jos autorius stengėsi įrodyti, kad jų laimėjimus nulėmė įgimti 
gabumai. Šia tema buvo diskutuojama ir anksčiau, bet F.Galtonas 
pirmasis pamėgino savo išvadas pagrįsti tyrimų ir statistinių 
skaičiavimų duomenimis. 

F.Galtonas yra laikomas individualių skirtumų (diferencinės) 
psichologijos pradininku. Tai psichologijos šaka, analizuojanti 
Žmonių ir jų grupių skirtumus, tų skirtumų priežastis bei 
padarinius. Kitas Žymus šios psichologijos šakos atstovas A.Binet 
XIX-XX a. sankirtoje, kurdamas pirmuosius intelekto testus, 
mėgino 4 juos įtraukti ir užduočių, skirtų įvertinti vaizduotei. Pvz., 
tiriamųjų buvo prašoma pasakyti, ką jie mato, žiūrėdami į rašalo 
dėmes. Tačiau nesuradus paprasto būdo, kaip, remiantis gautais 
duomenimis, įvertinti vaizduotę, vėliau tokių užduočių atsisakyta. 
F.Galtono ir A.Binet darbai įtvirtino psichologijoje požiūrį, kad 
žmogaus kūrybingumas visų pirma priklauso nuo tam tikrų 
gebėjimų. 

Įtakingiausias XX a. kūrybingumo tyrinėtojas psichologas, be 
abejo, yra J.Guilfordas. 1950 m. jis, tuometinis Amerikos 

psichologų asociacijos prezidentas, perskaitė į istoriją Įėjusį 
pranešimą, ragindamas psichologus gyviau domėtis šiuo svarbiu ir 
pozityviu reiškiniu. Pranešime jis taip pat paskelbė pagrindinius 
savo teiginius apie kūrybingumą, kurie tapo atspirties tašku 
daugeliui vėlesnių tyrimų. J.Guilfordas laikėsi nuomonės, kad 
kūrybingumas - tai tam tikri žmogaus gebėjimai. Jis teigė, kad tai 
tokie mąstymo gebėjimai, kurių negalima išmatuoti 
tradiciniais intelekto testais. Tai, pvz., gebėjimas įžvelgti 
problemas, gebėjimas per trumpą laiko tarpą iškelti daug skirtingų 
idėjų ir t. t. Šiems gebėjimams vertinti J.Guilfordas sukūrė lengvai 
taikomų testų. Vėliau jų pavyzdžiu sudaryti E.Torrance kūrybinio 
mąstymo testai (paskelbti 1974 m.) ir dabar yra populiariausia 
kūrybinių gebėjimų vertinimo metodika. Kai atsirado galimybė 
matuoti kūrybinius gebėjimus, kūrybingumą pradėta tyrinėti daug 
plačiau, nei iki tol. Šiais testais ėmus tirti įvairiausius žmones, 
įsitvirtino nuomonė, kad kūrybingumas didesniu ar mažesniu 
laipsniu būdingas kiekvienam iš mūsų, o ne tik mažai Žmonių 
dalelei — genijams. Tai taip pat skatino nepalikti šio reiškinio 
psichologijos mokslo pakraštyje. 

Lygiagrečiai psichologijoje buvo domimasi ir tuo, kaip su 
kūrybingumu siejasi asmenybės ypatumai.  Giluminės 
psichologijos (froidizmo, neofroidizmo) atstovai — S.Freudas, 
C.Jungas, O.Rankas atkreipė dėmesį į stulbinantį faktą, kad vardan 
kūrybos žmonės kartais atsisako kitų, rodos, daug svarbesnių 
poreikių tenkinimo - turto, ramaus gyvenimo ir pan. Jie analizavo 
pasąmonės įtaką žmogaus kūrybingumui, kūrybos turiniui. 
A.Maslow, R.May, C.Rogersas — humanistinės psichologijos 
autoritetai — savo darbuose siekė atskleisti kūrybos svarbą Žmogaus 
gyvenime, pabrėždami, kad kūrybiškai galima ne tik tapyti 
paveikslus, bet ir sodininkauti, kepti duoną, auginti vaikus. Kūrybą 
jie laikė neatskiriama darnios būties dalimi, visaverčio gyvenimo 
prielaida ir rodikliu. Po Antrojo pasaulinio karo kelis dešimtmečius 
intensyviai ieškota kūrybingumo ryšio su asmenybės bruožais, 
įvairiais testais tiriant mokslininkus, menininkus (Roe, 1952, 1953; 
Barron, 1968 ir kt.). 


Senas tradicijas, taip pat siekiančias XIX a., psichologijoje turi ir 
kūrybos, kaip specifinio mąstymo proceso, tyrimai. Remiantis 
žiniomis apie šį procesą, XX a. 6—7 dešimtmečiais sukurta įvairių 
kūrybiško mąstymo skatinimo metodikų, kurios turėjo nemažą 
komercinę sėkmę. Bene garsiausia iš jų — A.Osborno (1953) 
sumanyta proto ataka (anglų k. - brainstorming). 
1983 m. didelio dėmesio ir pripažinimo susilaukė amerikietės 
T.Amabile knyga „Socialinė kūrybingumo psichologija“. Jos 
autorė ėmėsi tirti, kokį poveikį kūrybingumui daro socialinė 
aplinka, kitaip sakant, kodėl to paties žmogaus kūrybinis 
produktyvumas skirtingomis sąlygomis būna nevienodas. Dabar šis 
kūrybingumo tyrimo aspektas psichologijoje yra vienas iš 
populiariausių. 
Iš šios apžvalgos matyti, kad svarbiausi kūrybingumo 
tyrinėjimo psichologijoje aspektai yra tokie: 
Individualių kūrybingumo skirtumų tyrimas, dažniausiai — 
siekiant nustatyti žmonių kūrybinių gebėjimų skirtumus ir kurti 
metodikas, leidžiančias juos įvertinti 

v Asmenybės kintamųjų — bruožų, vertybių, motyvacijos ir 
pan. - ryšio su kūrybiniais laimėjimais tyrimas 

v Kūrybos proceso, kaip tam tikros protinės veiklos, tyrimas 

Y Socialinės ir kultūrinės aplinkos poveikio kūrybingumui, 
žmonių grupių kūrybinės veiklos dėsningumų tyrimas. 


Visos čia paminėtos kūrybingumo tyrinėjimo kryptys atskleidė 
nemažai svarbių dėsningumų. Tačiau labai ilgai jos buvo viena su 
kita beveik nesusiję. Norint apibūdinti psichologijos Žinias apie šį 
reiškinį, dažnai pasitelkiama tokia: metafora: įsivaizduokite, kad 
keletas Žmonių, tamsoje čiupinėjančių dramblį, mėgina pasakyti, 
kas jis yra. Vienaip atrodo tam, kuris užčiuopė pilvą, visai kitaip — 
tam, kuris laiko rankoje iltįį ar nusitvėrė už uodegos. Tyrimų, 
kuriuose siekiama sujungti įvairių krypčių Žinias apie kūrybingumą 
pastebimai daugiau atsirado tik per pastarąjį dešimtmetį. 

Dabar kūrybingumo tyrimų, lyginant su 1950-aisias, pagausėjo, 
tačiau jų nėra labai daug. Taip yra visų pirma todėl, kad sunku šį 
reiškinį tiksliai apibrėžti, sumodeliuoti „laboratorinėmis 


11 


sąlygomis“, tirti realiame gyvenime pripažintų kūrėjų elgesį bei 
vidines ypatybes taip pat sudėtinga. Bet sparčiai besikeičiančio 
šiuolaikinio pasaulio poreikiai skatina kūrybingumo tyrimus. Todėl 
psichologijoje jis analizuojamas vis naujais požiūriais. 


1.2. Inovacijų psichologija - atsakas į šiuolaikinės 
visuomenės poreikius 


Augant gyvenimo tempui, teorinės Žinios apie kūrybingumą 
įgyja vis platesnę taikomąją reikšmę. Viena iš sričių, kur jų dabar 
labiausiai pasigendama — vadovavimas įvairioms organizacijoms. 
Kūrybingumas tapo kone būtina šiuolaikinio verslo sėkmės sąlyga. 
Kasdieninio vartojimo prekių rinka perpildyta, todėl laimi tie, kurie 
išradingiau jas platina, dažniau pasiūlo ką nors neįprasto, mažina 
gamybos kaštus, įdiegdami naujas technologijas ir pasitelkdami 
veiksmingesnes darbo organizavimo formas. Vis daugiau 
organizacijų gauna pelną, kurdamos ir platindamos intelektinius 
produktus. Todėl kūrybingumas, nestandartinis mąstymas tampa 
viena iš labiausiai pageidautinų įvairaus lygio vadovų ir net eilinių 
darbuotojų savybe. Gebėjimas greitai bei efektyviai prisitaikyti prie 
besikeičiančios situacijos dabar labai svarbus ir nesiekiančioms 
pelno organizacijoms. 

Pokyčiai ir naujovių diegimas organizacijose ne visada vyksta 
sklandžiai ir atneša laukiamus rezultatus. Nemažą įtaką tam turi 
„Žmogiškieji veiksniai“ — sustabarėjęs mąstymas, kritiškas požiūris 
į naujoves, inertiškumas, pokyčių baimė ir pan. Todėl sėkmingiau 
spręsti iškylančias problemas gali padėti ir psichologija. Randasi 
nauja disciplina — inovacijų psichologija. Inovacija reiškia galutinį 
kūrybos rezultatą — idėjos įgyvendinimą (plačiau apie tai žr. 4.2 
skyr.). Inovacijų psichologija — tai taikomoji psichologijos šaka, 
artima organizacinei ir darbo psichologijai. Ji nagrinėja, kaip 
žmonių elgesio dėsningumai įtakoja naujovių diegimą 
organizacijose, teikia praktines rekomendacijas, padedančias 
formuoti inovacijoms palankią organizacijų kultūrą. 

2. KŪRYBINGUMO SAMPRATA PSICHOLOGIJOJE 


„Kūrybingumą taip pat sunku apibrėžti, kaip ir meilę“, — yra 
pasakęs J.Guilfordas (Guilford, 1965, 439 p.). Iš tiesų, kūrybos ir 
kūrybingumo neapibrėžtumas daug ką atbaido nuo šių reiškinių 
mokslinio tyrinėjimo. Apie juos kalbėdami, įvairūs autoriai neretai 
pateikia skirtingus atsakymus į tuos pačius klausimus. Tačiau, kita 
vertus, dėl daugelio dalykų dabar iš esmės sutariama. Šiame 
skyrelyje pateikiamos šiuo metu psichologijoje vyraujančios 
nuomonės apie tai, kas yra kūryba ir kūrybingumas. 


2.1. Kūryba ir jos kriterijai 


Kūrybingu paprastai vadinamas daug kuriantis žmogus. Todėl 
norint atpažinti kūrybingus žmones ir suprasti, kas yra Žmogaus 
kūrybingumas, visų pirma reikia rasti atsakymus į klausimus: ką 
reiškia kurti? Kas yra kūryba? Ar galima ir kaip galima atskirti ją 
nuo ne kūrybos? 

Kaip nurodoma Dabartinės lietuvių kalbos žodyne (1993, 
344 p.), žodis „kūryba“ turi dvi reikšmes. Viena — tam tikras 
procesas: kūrimas, kuriamasis darbas (pvz., „sudarytos geros 
sąlygos kūrybai“). Antra — to proceso rezultatas, pvz., Donelaičio 
kūryba. Psichologijoje taip pat skiriami šie du kūrybos aspektai. 
Panagrinėkime, kas būdinga kūrybos procesui bei rezultatui ir koks 
jų abiejų santykis. 


2.1.1. Kūrybos procesas 


Tyrinėdami kūrybos procesą, psichologai mėgina išsiaiškinti, 
kokie yra tie psichiniai reiškiniai, kurie leidžia atsirasti 
kūrybiškoms idėjoms. Dažniausiai į kūrybos procesą žiūrima kaip į 
tam tikrą specifiniais ypatumais pasižymintį problemų sprendimą. 

Bet kurios problemos sprendimas susideda iš keleto žingsnių. 
Tai jos apibrėžimas, reikalingos informacijos kaupimas, sprendimo 
strategijų pasirinkimas, pats sprendimo ieškojimas ir gauto 
rezultato tikrinimas bei tikslinimas. Apie tai, kuo būtent kūrybiškas 
problemos sprendimas skiriasi nuo kitokio — „paprasto“, 
šabloniško — yra skirtingų nuomonių. Jas galima suskirstyti į tokias 
dvi grupes: 

1. Manoma, kad esminio skirtumo tarp kūrybiško ir kitokio 
problemos sprendimo proceso nėra: originalaus ir vertingo 
rezultato leidžia pasiekti tiesiog tai, kad labai kokybiškai, 
efektyviai realizuojamas kiekvienas iš aukščiau paminėtų žingsnių. 
Kai kurie psichologų atlikti tyrimai rodo, kad problemos 
originaliau išsprendžiamos tada, kai kiekvienam etapui skiriama 
daugiau laiko, išbandoma daugiau skirtingų variantų. Pvz., buvo 
nustatyta, kad savitesnius natiurmortus nutapo tie studentai, kurie 
sugaišta daugiau laiko, kurdami būsimo paveikslo kompoziciją 
(Lubart, 1994). 

2. Manoma, kad kūrybiškas problemų sprendimas turi 
specifinių ypatumų, kurie kitokiam problemų sprendimui 
nebūdingi. 

Kūrybišką problemų sprendimą nuo kitokio, šio požiūrio 
šalininkų nuomone, skiria: 

v  Sprendžiamos problemos pobūdis 

Y Strategijos, taikomos ieškant jos sprendimo 

v Ypatingi psichiniai procesai, įgalinantys rasti problemos 
sprendimą. 


Trumpai panagrinėkime kiekvieną iš šių ypatumų. 

Sprendžiamos problemos pobūdis. Vienas dažniausiai 
nurodomų kūrybiško problemų sprendimo ypatumų — jog pati 
problema šiuo atveju esti ne visai aiški, neapibrėžta. 
Prieš pradedant spręsti, ją reikia sukonkretinti, suformuluoti ar 
netgi aptikti, įžvelgti. Todėl kūryba kai kada apibūdinama 
kaip uždavinio su neapibrėžtu tikslu sprendimas. Pvz., 
daugumoje matematikos uždavinių, pateikiamų mokykliniuose 
vadovėliuose, problema jau būna suformuluota, tikslas, kurį reikia 

pasiekti, apibrėžtas. Tuo tarpu imantis rašyti rašinį laisva tema, 
pirmiausiai tenka surasti problemą, kuriai jis bus skirtas. 

Kūrybos procesus nagrinėjantys mokslininkai dažnai pabrėžia, 
kad kūryba - tai ne tiek problemų sprendimas, kiek jų įžvelgimas, 
formulavimas. Sakysim, moksle neretai svarbesniu žingsniu tampa 
problemos įžvelgimas ir hipotezės formulavimas, nei jos 
tikrinimas. Kartais užtenka problemą performuluoti, kitaip iškelti 
klausimą ir jos sprendimas tampa akivaizdus. Pvz., siuvamosios 
mašinos atsirado netrukus po to, kai kažkam kilo mintis, jog adatos 
skylutė gali būti jos smaigalyje. Kaip sraigė nešasi ant nugaros 
savo kiautą, taip tinkamai suformuluota problema pati atsineša 
atsakymą, - sakoma viename vaizdžiame paaiškinime. 

Specifinės mąstymo strategijos — antras kūrybiško problemų 
sprendimo požymis. (Mąstymo strategija — tai veiksmų, kuriuos 
numatoma atlikti, ieškant sprendimo, planas). Viena tokių 
strategijų galima laikyti divergentinį mąstymą. Divergentinis 
mąstymas — tai daugelio galimų tos pačios problemos sprendimų 
ieškojimas, kai vėl ir vėl grįžtama į pradinį tašką ir nuo jo 
mėginama eiti vis kitomis kryptimis. Jam priešpastatomas 
konvergentinis mąstymas - strategija, nukreipta į vienintelio 
teisingo sprendimo suradimą; ją taikant, visos mintys sutelkiamos 
(fokusuojasi, konverguoja) ties viena prielaida. 

Tai, kokia strategija pasirenkama, priklauso ir nuo užduoties 
pobūdžio. Kai kurios problemos iš esmės turi tik vieną teisingą 
sprendimą. Tokie, pvz., dažnai būna matematikos uždaviniai. Kitos 
užduotys gali būti atliktos įvairiai, 1 kiekvienas būdas bei gautasis 
rezultatas yra savaip teisingas, pvz., rašiniai laisva tema. Tai — 
vadinamosios „atviros“ užduotys. 

Tačiau neretai, net susidūrę su „atviromis“ užduotimis, radę 
vieną tinkamą sprendimą, žmonės liaujasi ieškoję jų daugiau. 
Matyt, todėl, kad konvergentinis mąstymas leidžia minimaliomis 
pastangomis išspręsti daugelį žmonėms iškylančių problemų, 
vienintelio teisingo atsakymo ieškojimas tampa įpročiu. Tokios 
mąstymo strategijos reikalaujančios užduotys kol kas vyrauja ir 
mokykloje. Bet toks mąstymo būdas ne visada efektyvus, nes 

„atviros“ problemos tikrovėje, ko gero, vyrauja, 0 pirmasis atrastas 
jų sprendimas dažnai nėra pats geriausias. 

Reikia pasakyti, kad konvergentinio ir divergentinio mąstymo, 
kaip palankios ir nepalankios  kūrybingumui strategijos 
priešpastatymas yra ne visai pagrįstas: nors divergentinis mąstymas 
efektyvesnis idėjų generavimo, sprendimo ieškojimo etape, bet 
sprendimo tikrinimo, idėjos detalizavimo etape reikia ir 
konvergentinio mąstymo. 

Ypatingi psichiniai procesai, įgalinantys rasti problemos 
sprendimą. Daugelis mokslininkų, menininkų teigia, kad 
originalūs sudėtingų problemų sprendimai dažnai ateina į galvą 
visai netikėtai, kai mąstoma apie visai kitus dalykus, o kartais jie 
netgi susapnuojami. Štai sakoma, kad vokiečių chemikas F.Kekulė 
vieną didžiųjų savo atradimų — struktūrinę benzolo formulę — 
susapnavo snūduriuodamas prie židinio. Tai skatina daryti 
prielaidą, jog svarbus vaidmuo ką nors kuriant tenka 
nesąmoningiems procesams, intuicijai. 

Paprasčiausią aiškinimą, koks yra šis vaidmuo, nesunku 
suprasti, pažvelgus į keturias kūrybos proceso fazes, kurias 1926 
m., remdamasis fiziologo H.Helmholtzo, matematiko H.Poincarė, 
kitų garsių mokslininkų bei menininkų savistabos duomenimis 
įvardijo G.Wallasas. Tai yra: 

v Pasirengimas 

v  Brendimas (inkubacija) 

v Įžvalga (insaitas) 

v  Patikrinimas (verifikacija). 


Pirmojoje, parengiamojoje fazėje įtemptai ieškoma problemos 
sprendimo, renkama informacija, kuri gali padėti tai padaryti. 
Nesuradus tinkamo sprendimo, kuriam laikui liaujamasi jo 
ieškojus. Tai — brendimo (inkubacijos) fazė, dar vadinama 
latentine — „nematomąja“. Manoma, kad tuo metu problemos 
sprendimo ieškoma ir toliau, bet šis procesas vyksta nesąmoningai. 
Mat, po kurio laiko, dažnai tuomet, kai galvojama apie visai kitus 
dalykus, įvyksta vadinamoji įžvalga: problemos sprendimas 
netikėtai ateina į galvą. Dažniausiai po to dar tenka tikrinti, ar 

Sveiki! Aš esu problemų sprendimo modelis! Aš turiu išspręsti 
tiek problemų! Ką pakviesti į pasimatymą? Kaip apsirengti? Kaip 
elgtis su pinigais ir su mama? Ar verta ištekėti? 

(Sumanios studentės raštiškas atsakymas į egzamino klausimą, 
koks yra kūrybiško problemų sprendimo modelis.) 


Pagal: Brown R.T. Creativity: What Are We to Measure? // J.A. 
Glover, R.R. Ronning, C.R. Reynolds (Eds.). Handbook of Creativity. 
New York: Plenum. 1989. P. 3. 


BROOKS. SKisLos 

įžvalga tikrai yra teisinga, ją reikia detalizuoti ar tiesiog 
įgyvendinti (pvz., meninės kūrybos atveju — perkelti idėją „ant 
popieriaus“ ar įkūnyti kitoje medžiagoje), suteikti jai tokį pavidalą, 
kad ji būtų suprantama kitiems ir pan. Tai — paskutinioji kūrybos 
proceso fazė — patikrinimas, arba verifikacija. Ji, kaip ir 
parengiamoji fazė, reikalauja atkaklaus, sąmoningo darbo. 


Apie netikėtus nušvitimus, sprendžiant sudėtingas problemas, 
H.Helmholtzas 1869 m. rašė: 


„Mano patirtis sako, kad geros idėjos niekada neaplanko 
pavargusios galvos ir niekada — už rašomojo stalo. Prieš tai 
problemą visada tenka ilgai vartyti galvoje — tol, kol mintinai 
išmoksti visus jos vingius bei niuansus ir gali laisvai ją narstyti be 
jokių užrašų. Dažniausiai tam reikia ilgo parengiamojo darbo. Kai 
praeina šio darbo sukeltas nuovargis, kai tavo kūnas žvalus ir 
valandėlei apima palaimingos ramybės jausmas, ateina tinkamas 
laikas geroms idėjoms. Dažnai jos aplanko rytą, vos pabudus. Tai 
žinoma iš Goethe's citatų, apie tai yra užsiminęs ir Gaussas. Ypač 
dažnai jos gimsta tuomet, kai saulėtą dieną neskubėdamas kopi 
miškingų kalnų takeliu.“ 


Pagal: Gilhooly K.J. Thinking: Directed, Undirected, and Creative. 
London: Academic Press. 1996. P. 218. 


Ir mūsų laikų kūrėjai tvirtina, kad geriausios idėjos jiems ateina į 
galvą dirbant kokį nors mechanišką darbą — vairuojant automobilį, 
tvarkantis sode arba tiesiog ilsintis. Deja, rasti ramaus poilsio 
valandėlę dabar daug sunkiau, nei XIX šimtmetyje. Įprastas 
šiuolaikinio gyvenimo ritmas, nuolat verčiantys skubėti terminai, 
radijo, televizijos, kitų vis tobulėjančių ryšio priemonių „diktatas“ 
nėra palankūs kūrybai. 

Visi G.Wallaso apklausti kūrėjai sutaria, kad įžvalga neįmanoma 
be intensyvaus darbo parengiamojoje fazėje. Ji kyla tik tuomet, jei 
prieš tai žmogus ilgai ir atkakliai gilinosi į problemą, ieškojo 
įvairių jos sprendimo būdų. Matyt, jie galėtų pasiūlyti tokį 
kūrybiško problemų sprendimo receptą: „reikia daug galvoti, o po 
to atsipalaiduoti ir tiesiog pasvajoti“ (Goleman ir kt., 1993, 23 p.). 

Iki šiol yra pateikta nemažai bandymų ir pasiūlymų skirti 
kitokius problemų sprendimo etapus (žr., pvz., Couger, 1996). 
Tačiau G.Wallaso kūrybos proceso fazių aprašymą galima laikyti 
klasikiniu: nors publikuotas prieš septynetą dešimtmečių, jis tebėra 
labai dažnai minimas. Šiuolaikiniame moksle pripažįstamais 
metodais labai sunku patikrinti tokių fazių skyrimo pagrįstumą (juk 
iš anksto nesuplanuosi, kada įvyks įžvalga), tačiau pagal apklausų 
duomenis virš 70 proc. kūrybinį darbą dirbančių žmonių sutinka, 
kad tokios fazės kūrybos procesui tikrai būdingos. 


2.1.2. Kūrybos produktas — pagrindinis jos kriterijus. 
Produkto naujumas ir vertė 


Nors kūrybos procesui ir būdingi tam tikri ypatumai, pagrindinis 
kūrybos kriterijus yra jos rezultatas, kitaip sakant — Žmogaus 
veiklos produktas. Dėl pagrindinių produkto požymių, kurie leidžia 
pripažinti jį esant kūrybos rezultatu, dabar iš esmės sutariama. Tai 
yra: 

1. naujumas, originalumas 

2. tinkamumas, naudingumas, vertė. 


Naujumo ir originalumo rodiklis — tai, ar tokie dalykai jau buvo 
žinomi anksčiau, ar dažnai panašios mintys ateina kitiems 
žmonėms. Idėjos tinkamumas vertinamas atsižvelgiant į tai, ar ji 
atitinka situaciją, kontekstą, o vertė, naudingumas — pagal tai, ar ji 
pritaikoma praktikoje, ar padės patenkinti kokius nors Žmonių 
poreikius. Aišku, kad šabloniška, triviali mintis nebus laikoma 
kūryba. Tačiau tai, kas originalu ir nauja, ne visada yra vertinga. 
Jei taip būtų, tektų pripažinti, kad beždžionės, bet kaip spaudančios 

rašomosios mašinėlės klavišus, „kūryba“ tolygi Shakespeare 
kūrybai. 

Iš pirmo žvilgsnio šie kūrybos požymiai atrodo visai aiškūs. 
Tačiau jų prasmė gali būti suprantama labai įvairiai. Viena vertus, 
kaip nauja ir originalu gali būti pripažįstama tik tai, kas nauja visos 
žmonijos istorijos atžvilgiu. Kaip sakė vienas prancūzų poetas, 
„kuris pirmasai palygino moterį su rože, buvo poetas, antrasai — 
nevykėlis“ (Girnius, 1990). Kita vertus, kūryba gali būti laikoma ir 
tai, kas yra nauja, lyginant su paties kuriančiojo ankstesniais 
darbais. Dažnai toks požiūris grindžiamas vaikų kūrybos 
pavyzdžiu: vaikų atradimai gali būti tikra kūryba, nors jau daug kas 
yra padarę juos anksčiau. Dabar psichologijoje naujumas 
dažniausiai vertinamas būtent taip, t. y., atsižvelgiant į paties 
kuriančiojo ankstesnius darbus. Priešingu atveju tektų laikyti, kad 
kūryba yra labai retas, išskirtinis reiškinys, o kūrybingumas 
būdingas tik genijams. 

Vienareikšmiškai įvertinti naujo pasiūlymo tinkamumą ir vertę 
taip pat nėra paprasta, ypač jei tai — sudėtingas dalykas, pvz., 
perversmą moksle sukelianti teorija. Istorijoje pakanka pavyzdžių, 
kai amžininkai nesugebėjo deramai įvertinti naujų idėjų svarbos ir 
naudingumo (keletą įdomesniųjų rasite 50 p.). Šie atsitikimai tokie 
dažni, kad kūrybingumo tyrinėtojai linkę manyti, jog kiekviena 
tikrai originali idėja iš pradžių atmetama. Tai netgi galima laikyti 
savotišku kūrybiškumo rodikliu: jei ji iš karto pripažįstama, tuomet 
turėtų kilti abejonių dėl jos naujumo ir originalumo. 

Taigi kiekvienu konkrečiu atveju norint nustatyti produkto 
naujumą ir tinkamumą vertinimo kriterijus tenka patikslinti, 
apibrėžti. Kyla problema: kas gali geriausiai tą padaryti? Kieno 
pasirinkimą pripažinti teisingu? Kas yra tas teisėjas, kuris gali 
padaryti galutinį sprendimą? Taip keliant klausimą darosi aišku, 
kad produkto naujumo ir tinkamumo vertinimas visada 
yra iš dalies subjektyvus. Tuo pačiu neįmanoma 
šimtaprocentiniu tikslumu atskirti, kas yra kūryba, o 
kas — ne. Tokios išvados teisingumą patvirtina tai, kad ir 
tikrovėje netgi aukščiausiu lygiu vertinant meno bei mokslo darbus 
(pvz., už juos skiriant didžiausią prestižą turinčius apdovanojimus) 

pasikliaujama subjektyvia pripažintų ekspertų nuomone. Neretai 
dėl jų sprendimų kyla karšti ginčai, tačiau geresnio būdo, kaip 
nustatyti darbų naujumą ir vertę, rasti nepavyksta. 


Praeityje nemažai diskutuota ir dėl to, kokių sričių veikla gali 
būti laikoma kūryba. Ilgą laiką nemažai kas manė, jog kūrybą 
galima sieti tik su menu arba tik su menu ir mokslu. Mintį, kad tik 
meninė kūryba yra tikra kūryba, aptinkame ir, pvz., V.Mykolaičio- 
Putino filosofiniame palikime. „Mes žinome, kad protas, teoretiniai 
kalbant, yra laikomas aukščiausia žmogaus galia, tačiau jo 
veiksmą, nė jo išdavą mokslą, negalime žymėti tikrosios kūrybos 
vardu. [...] Jo vaisiai yra vien jau esamos medžiagos tvarkymas, 
panaudojimas, nagrinėjimas ir išvadų darymas. Tokie yra gamtos 
mokslai, tokia yra technika su visais jos išradimais. Matematika, 
šis griežčiausias mokslas, kartu ir labiausiai yra nutolęs nuo 
kūrybos esmės, nes suvaržytas nesikeičiamais kiekybės dėsniais, 
vien juos tepraskleisdamas, gyvos žmogaus dvasios į regimą 
pavidalą neįstengia įkūnyti,“ — rašė jis 1926 m. Tačiau, kaip 
pastebėjo su V.Mykolaičiu-Putinu polemizavęs A.Jakštas, „Žmonių 
kalboj kas kita yra kūryba, kas kita menas. Menas tėra tik viena 
kūrybos rūšių“. Dabar iš esmės sutariama, kad kūryba galima 
pačiose įvairiausiose veiklos sferose ir situacijose. 


Pagal: V.Mykolaitis-Putinas. Meno aptarimas // Raštai. Estetika. V.: 
Mintis. 1989. P. 158; Lietuvos filosofinė mintis. Sud. G.Mikelaitis. V.: 
Aidai. 1996. P. 158. 


T.Amabile (1983), viena iš labiausiai pripažintų kūrybingumo 
tyrinėtojų šiuolaikinėje psichologijoje ragina susitaikyti su tuo, kad 
kūrybos kriterijai yra tokie pat subjektyvūs, kaip, pvz., Žmogaus 
fizinio patrauklumo kriterijai. Jos nuomone, net ir atliekant 
mokslinius tyrimus tinkamiausias būdas kūrybai vertinti — 
pasitikėti žinovų nuomonių konsensusu. Jei jie, darydami 
subjektyvius sprendimus nepriklausomai vienas nuo kito iš esmės 

sutaria, kad vienas darbas yra „kūrybiškesnis“ nei kitas, vadinasi, 
jų sprendimą reikia laikyti esant pagrįstu. 

Po netrumpų diskusijų apie tai, kas yra kūryba ir kaip ją 
atpažinti, psichologijoje šiais klausimais taip pat nusistovėjo tam 
tikras konsensusas. Šiuo metu dauguma autorių sutaria, kad sąvoka 
„kūryba“ žymi tam tikrą vidinį procesą ir specifinį jo rezultatą, 
produktą. Pagrindiniai šio produkto požymiai — naujumas ir 
vertė. Kūryba dabar laikomi labai įvairūs žmogaus veiklos 
rezultatai, turintys šiuos požymius. Jie gali būti idealūs ir 
materialūs, priklausyti įvairioms — meno, mokslo bei kasdieninio 
gyvenimo - sritims. Dažniausiai pripažįstami esant kūryba ne tik 
visos žmonijos istorijos, bet ir paties kuriančiojo darbų fone nauji 
bei vertingi produktai. 


2.2. Kūrybingumo samprata 


O kas gi yra kūrybingumas? Kaip galima apibrėžti šią sąvoką? 
Peržvelgus iki šiol publikuotus kūrybingumui skirtus psichologų 
darbus, matyti, kad jis suprantamas gana įvairiai. Apibendrinant 
įvairias nuomones, galima skirti du pagrindinius požiūrius: pagal 
pirmąjį, kūrybingumas —- tai vidinė žmogaus ypatybė, pagal 
antrąjį — tam tikras jo elgesys. 


2.2.1. Požiūris į kūrybingumą, kaip į vidinę žmogaus 
ypatybę 


Kasdienėje vartosenoje sąvoka „kūrybingumas“ suprantama kaip 
žyminti vidinę Žmogaus ypatybę. Tai — kažkas, ką Žmogus viduje 
„turi“ arba „neturi“. Toks požiūris buvo būdingas ir kūrybingumo 
tyrinėjimo psichologijoje pradininkams — F.Galtonui, J.Guilfordui. 
Jie kūrybingumu iš esmės laikė tam tikrus mąstymo gebėjimus. 
Nors egzistavo ir kitų požiūrių, kūrybingumo, kaip mąstymo 
gebėjimų, samprata ilgą laiką vyravo ir tarp psichologų, ir apskritai 

visuomenėje. Kūrybingumo apibrėžimai, kuriuose jis tapatinamas 
su šiais gebėjimais, plačiai paplitę ir dabar. Pvz: 


v  Kūrybingumas - tai tie gebėjimai, kurie būdingi kūrybingiems 
žmonėms (Guilford, 1950). 


v  Kūrybingumas - sąvoka, beveik sinonimiška divergentiniam 
mąstymui. Ji žymi gebėjimą kelti naujas idėjas (Stuart- 
Hamilton, 1996). 


V“ Kūrybiškumas — gebėjimas kelti naujas idėjas, mąstyti 
savarankiškai, nestereotipiškai, greitai orientuotis 
probleminėje situacijoje, lengvai rasti netipiškus sprendimus 
(Psichologijos žodynas, V., 1993). 


Pagal šį požiūrį kūrybingu žmogumi laikomas tas, kuriam 
būdingi aukšti kūrybinio mąstymo gebėjimai ar kitos vidinės 
ypatybės, leidžiančios generuoti naujas ir vertingas idėjas. Ar 
žmogus turi tokias savybes, o tuo pačiu - ar jis kūrybingas, galima 
nustatyti, ištyrus jį atitinkamais testais. 


2.2.2. Požiūris į kūrybingumą, kaip į tam tikrą žmogaus 
elgesį 


Norėdami daugiau sužinoti apie kūrybingumą, psichologai yra 
atlikę nemažai tyrimų, kuriuose kūrybinių gebėjimų testų rezultatai 
lyginami su realiais žmonių kūrybiniais laimėjimais. Šie tyrimai 
atskleidė, kad Žmonės, gaunantys aukštus tokių testų įverčius, 
gyvenime kūrybiniais laimėjimais išsiskiria toli gražu ne visada 
(žr. Perkins, 1988; Rubaževičienė ir Rimkutė, 1994). Suprantant 
kūrybingumą kaip vidinę žmogaus ypatybę, laikoma, kad išoriškai 
ji gali ir nepasireikšti, t. y., gali ,,nesimatyti“ to, ką žmogus viduje 


* : 5 ž 2 g 4š i = ' 5 i 
Vietoje autorės dažniausiai vartojamo kūrybingumo šiame Žodyne 
sakoma kūrybiškumas. Tai - tapačios sąvokos. 

„turi“. Kartais tai vadinama potencialiu,  neatsiskleidusiu 
kūrybingumu. 

Tačiau ilgainiui imta abejoti, ar galima laikyti kūrybingu tą, 
kuris tikrovėje nepasižymi jokia kūrybine veikla, kuris gal ir turi 
reikalingas kūrybinei veiklai potencijas, tačiau jų nepanaudoja. 
Dabar vis daugiau šalininkų įgyja požiūris, kad apie Žmogaus 
kūrybingumą reikia spręsti iš jo elgesio realiame gyvenime. Kartu 
pabrėžiama, kad sąvoka kūrybingumas taikytina ne tiek vidinėms 
ypatybėms, kiek tam tikram elgesiui. Tačiau elgesys neįmanomas 
be atitinkamų vidinių prielaidų. Taigi pagal šį požiūrį, sąvoka 
kūrybingumas apima tam tikrą išoriškai stebimą elgesį ir vidines jo 
prielaidas. Pvz.: 


Y  Kūrybingumą reikėtų suprasti ne kaip asmens bruožą ar 
gebėjimą, bet kaip elgesį, kurį lemia tam tikras asmenybės 
ypatybių, pažintinės veiklos gebėjimų ir socialinės aplinkos 
sąlygų derinys (Amabile, 1983). 


v Kūrybingumo sąvoka apima tikslingą veiklą, jos originalų 
produktą ir tam tikrus vidinius žmogaus resursus, leidžiančius 
visa tai (Rimkutė ir Almonaitienė, 1998). 


Šio požiūrio šalininkų nuomone kūrybingas žmogus — tas, kurio 
elgesio rezultatams realiame gyvenime dažnai būdingas naujumas 
ir vertė. Vien tai, kad jis gavo aukštus kūrybinio mąstymo 
gebėjimų ar kokio nors kito testo įverčius, neduoda pagrindo 
laikyti jį kūrybingu. 


24 


3. KŪRYBIŠKĄ ELGESĮ LEMIANTYS VEIKSNIAI 


Kas lemia nevienodą kūrybingumą, kodėl vieni žmonės dažniau 
elgiasi kūrybiškai nei kiti? Tai tiek moksliniu, tiek praktiniu 
požiūriu vienas svarbiausių klausimų apie kūrybingumą. 
Psichologams pradėjus jį tyrinėti, iš pradžių manyta, kad kūrybiniai 
laimėjimai priklauso nuo kokio nors vieno veiksnio, pvz., gebėjimų 
arba asmenybės ypatybių. Dabar vyrauja nuomonė, jog 
kūrybinius laimėjimus lemia daugelio vidinių ir 
išorinių veiksnių, arba komponentų derinys. Tai 
vadinamasis komponentinis kūrybingumo aiškinimas. 
(Turint galvoje, kad pagal dabar vyraujančią sampratą 
kūrybingumo sąvoka apima veiklą, produktą ir tam tikrus vidinius 
žmogaus resursus, pastarieji vadinami = kūrybingumo 
komponentais). Šiame skyrelyje iš pradžių aptariami įvairiose 
teorijose įvardijami kūrybingumo komponentai, 0 po to išsamiau 
supažindinama su tais iš jų, kuriuos dažniausiai mini įvairūs 
autoriai. 


3.1. Komponentinis kūrybingumo aiškinimas 


Per pastaruosius du dešimtmečius būta įvairių mėginimų įvardyti 
pagrindinius veiksnius, lemiančius aukštus kūrybinius laimėjimus. 
Vienas iš dažniausiai cituojamų yra R.Sternbergo ir T.Lubarto 
(1996) komponentinis kūrybingumo aiškinimas. Šie autoriai skiria 
tokius kūrybingumo komponentus: 


1. Intelektiniai procesai 
2. Žinios 

3. Intelekto stilius 

4. Asmenybės bruožai 
5. Motyvacija 

6. Aplinkos kontekstas 

Panašius kūrybingumo komponentus nurodo ir dauguma kitų 
autorių. H.Eysenckas (1995, 39 p.) juos apibendrina taip: 


Gebėjimai Intelektas 
Specialieji gabumai 
Žinios 
Tam tikros veiklos įgūdžiai 


Aplinka Politiniai ir religiniai veiksniai 


Kultūriniai veiksniai Kūrybiniai 
Socialiniai-ekonominiai veiksniai Zaimėjimai 
Mokymasis 


Asmenybė Vidinė motyvacija 
Pasitikėjimas savimi 
Nekonformiškumas 
Atkaklumas 
Originalumas 


Paprastai pažymima, kad šie veiksniai yra vieni su kitais 
susiję ir kūrybišką elgesį lemia ne paprasta jų suma, 
bet tam tikras derinys. Tačiau kol kas ši sąveika dar labai 
mažai tyrinėta ir nežinia, ar, pvz., kurie nors iš minėtų veiksnių yra 
svarbesni už kitus, ar vieni iš jų gali nulemti kitų plėtotę, ar jie gali 
vieni kitus kompensuoti ir pan. Yra daroma įdomi prielaida, kad 
tada, kai kūrybiškam elgesiui esti palankūs iš karto keletas šių 
veiksnių (pvz., kai aukšti gebėjimai dera su stipria motyvacija), jie 
sustiprina vieni kitų poveikį — pasireiškia savotiškas rezonansas; 
tuomet pasiekiama ypač aukštų kūrybinių laimėjimų. 

3.2 Atskirų kūrybingumo komponentų ryšys su 
kūrybiniais laimėjimais 


Kai kurie kūrybingumo komponentai yra gana plačiai tyrinėti, 
sukaupta nemažai žinių apie jų ryšį su Žmogaus kūrybiniais 
laimėjimais. Šiame skyrelyje aptariami svarbiausi psichologų 
nustatyti dėsningumai. 


3.2.1. Gebėjimai 


Su kūrybingumu visų pirma siejami taip vadinami divergentinio 
mąstymo gebėjimai. Tai gebėjimai, įgalinantys formuluoti naujas 
problemas, ieškoti įvairių tos pačios problemos sprendimo variantų 
ir pan., t. y., sėkmingai taikyti divergentinio mąstymo strategiją 
(plačiau apie ją žr. 15 p.). Šiuos gebėjimus pirmasis XX a. 
šeštajame dešimtmetyje įvardijo J.Guilfordas. Jis laikė, kad jie iš 
esmės skiriasi nuo konvergentinio mąstymo gebėjimų, kurie 
matuojami tradiciniais intelekto testais. Tačiau ar iš tiesų taip yra, 
neaišku iki šiol. Svarbiausiais divergentinio mąstymo gebėjimais 
jis laikė jautrumą problemoms (gebėjimą jas įžvelgti), 
mąstymo laisvumą (gebėjimą generuoti daug skirtingų idėjų), 
lankstumą (gebėjimą greitai keisti mąstymo kryptį, temą) ir 
originalumą (idėjų retumą, naujumą). Žmogus, pasižymintis 
tokiais gebėjimais, gali, pvz., per trumpą laiką pasiūlyti daug 
skirtingų, netikėtų, tačiau tikrovėje pritaikomų būdų, kaip galima 
originaliai panaudoti kokius nors įprastus daiktus — šaligatvio 
plyteles ar plastikinius limonado butelius. Daugelyje divergentinio 
mąstymo testų prašoma per keletą minučių iškelti kuo daugiau 
tokio pobūdžio idėjų. Vėliau buvo išskirta ir kitokių divergentinio 
mąstymo gebėjimų. Pvz., atkreiptas dėmesys į gebėjimą 
įžvelgti asociacijas tarp tolimų vienas kitam (įvairiomis 
prasmėmis) objektų. Tokiems gebėjimams matuoti S. ir M. 
Mednickai sukūrė testą, kurį atliekantieji turi pasiūlyti vieną žodį, 

jungiantį tris pateikiamus teste (Mednick ir Mednick, 1967, 
Mednick, 1976). 


Jūs taip pat galite pamėginti sugalvoti ketvirtą Žodį, kuris 
asocijuojasi su šiais trimis: 


.a) žiurkė b) pelėsiai c) kaimas d) V 
.a) geležinkelis b) padavėja c) klasė d) V 
. a) staigmena b) draugai c) tortas d) 
.a) šuo b) katė c) išvykęs d) V 


.a) aukštai b) kostiumas  c) vairas d) V 
(Galimi atsakymų variantai — 30 p.) 
Pritaikyta pagal: Stermberg R.J, O'Hara L.A. Creativity and 


Intelligence // R.J. Sternberg (Ed.). Handbook of Creativity. Cambridge: 
CambridgeUniversity Press. 1999. P. 262-269. 





Tyrimų duomenis, nušviečiančius ryšį tarp kūrybingumo ir 
intelekto, galima apibendrinti taip: žemo intelekto žmonės labai 
retai būna kūrybingi, bet ypatingai aukštas intelektas tam taip pat 
nėra būtinas. Galima įsivaizduoti, kad yra tam tikras „slenkstinis“ 
intelekto lygis, kurio neturintis Žmogus negali nieko vertingo 
sukurti. Peržengus šį „slenkstį“, kuo aukštesnis bus Žmogaus 
intelektas, tuo žymesnis ir jo kūrybingumas, tačiau vėl tik iki tam 
tikros ribos (kartais nurodoma, kad tai — maždaug IO = 115). 
Nepastebėta, kad labai aukštą intelektą (pvz., IO > 140) turintys 
žmonės visada kartu būtų ir ypač kūrybingi (Sternberg ir O'Hara, 
1999; Perkins, 1988 ir kt.). 

Kaip ir intelektas, itin aukšti specialieji gabumai (psichinės 
savybės, leidžiančios žmogui sėkmingai atlikti kurios nors srities 
veiklą) nėra būtina ar pagrindinė kūrybingumo sąlyga, tačiau tam 
tikro jų lygio taip pat reikia. Kai kurie psichologai teigia, kad 
žmogus negali būti vienodai kūrybingas visose veiklos srityse, nes 

nė vienas nėra viskam vienodai gabus. Jų nuomone, kūrybingumas 
veikiausiai atsiskleis toje srityje, kuriai žmogus gabiausias. Šio 
požiūrio laikosi amerikietis H.Gardneris (1993), skiriantis 
septynias tarpusavy nesusijusių gebėjimų rūšis: kalbinius, 
muzikinius, matematinius, erdvinio mąstymo, savęs 
pažinimo, kitų žmonių supratimo ir fizinius-estetinius 
(juos turi geri šokėjai, sportininkai). 

Kitas įtakingas šiuolaikinis gebėjimų tyrinėtojas R.Sternbergas 
(1948) mano, kad kūrybingumas priklauso ir nuo intelekto stiliaus. 
Intelekto stilius — tai tam tikras būdas, kaip Žmogus panaudoja 
savo gebėjimus. Vaizdžiai tariant, tai tiltas, jungiantis gebėjimus ir 
asmenybę. R.Sternbergas skiria tris intelekto stilius: kuriantįjį, 
vykdantįjį ir vertinantįjį (anglų k. - legislative, executive, juditial). 
Žmonės, kuriems būdingas kuriantysis stilius, linkę elgtis 
pagal pačių sau susikurtas taisykles, mėgsta ieškoti struktūros ir 
dėsningumų chaotiškuose reiškiniuose, formuluoti naujas, dažnai 
globalinio masto problemas. Vykdančiojo stiliaus atstovai 
laikosi taisyklių, kurias nustatė kiti. Jie vertina stabilumą, kuris 
teikia tikrumo dėl rytdienos jausmą. Vertinančiojo stiliaus 
požymiai — tai, kad žmogui patinka ir gerai sekasi komentuoti, 
vertinti galiojančias taisykles, kitų elgesio rezultatus ir pan. 
Palankiausiu kūrybingumui laikomas kuriantysis intelekto stilius. 


3.2.2. Žinios 


Kūrybos procesuose svarbios ir Žinios. Jos — tai tam tikras 
atspirties taškas kūrybai. Tik retais atsitiktiniais atvejais originalius 
ir adekvačius problemų sprendimo būdus tam tikroje srityje pasiūlo 
su ja nesusipažinę žmonės. Kaip jau minėta aptariant kūrybos 
proceso fazes, žinių kaupimas yra būtinas jos etapas. R.Weisbergas 
(1988, 1999) teigia, kad Žinių vaidmuo kūrybos procesuose dabar 
vertinamas nepakankamai. Jo manymu, tai, kad vienas žmogus tam 
tikroje situacijoje pasiūlė kūrybišką sprendimą, o kitas — ne, gali 
paprasčiausiai priklausyti nuo to, jog pirmasis žinojo kai ką tokio, 
ko nežinojo antrasis. 

Galimi 28 p. užduoties atsakymų variantai: 


1. Sūris 2. Darbas 3. Gimtadienis 4. Namai 5. Kėdė. 





ĮžŽymių menininkų (kompozitorių, poetų, dailininkų) biografijas 
analizavę psichologai pastebėjo įdomų dėsningumą, kurį pavadino 
dešimties metų taisykle: pirmi plačiai pagarsėję jų darbai paprastai 
pasirodo praėjus apytikriai dešimtmečiui nuo kūrybinio debiuto, ir 
netgi vėliau svariausi kūriniai gimsta maždaug kas dešimt metų. 
Manoma, jog taip yra todėl, kad išskirtinės vertės kūriniai 
neatsiranda staiga, įkvėpimas neateina „iš oro“. „Tylos“ periodais 
vyksta intensyvus darbas — kaupiamos naujos Žinios, tobulinami 
įgūdžiai. Dešimt metų — laiko tarpas, per kurį sukaupiamas svariam 
kūriniui sukurti reikalingas potencialas (Weisberg, 1999). 


Originalių 


dainų dalis 
grupės 
repertuare 


Procentai 


123456 7 8910 
Grupės gyvavimo metai 
(nuo 1957 iki 1966) 





„Dešimties metų taisyklę“ patvirtina ir grupės “The Beatles“ 
kūrybinės veiklos istorija. Diagrama rodo, kokia dalis dainų, 
įėjusių į “The Beatles“ repertuarą įvairiais jų karjeros metais, buvo 
pačių sukurtos. Kaip matyti, kūrybingiausi buvo 7-10-ieji grupės 
gyvavimo metai. Tada virš 80 proc. grupės atliekamų dainų buvo 

originalios. Per pirmuosius šešerius metus (nuo 1957 iki 1962 m.) 
apie 90 proc. “The Beatles“  dainuojamų dainų buvo 
„pasiskolintos“ iš kitų atlikėjų. 





Pagal: Weisberg R.W. Creativity and Knowledge: a Challenge to 
Theories // R.J. Sternberg (Ed.). Handbook of Creativity. Cambridge: 
Cambridge University Press. 1999. P. 239-240. 





Tam tikra žinių rūšimi galima laikyti ir kūrybiško problemų 
sprendimo strategijų žinojimą, mokėjimą jas taikyti, sprendžiant 
problemas realiame gyvenime. Tai taip pat yra svarbus 
kūrybingumo veiksnys. 

Kita vertus, žinios ir patirtis kartais gali užkirsti kelią 
kūrybiškam problemų sprendimui. Pvz., 1895 m., remdamasis savo 
žiniomis, žymus fizikas W.Kelvinas autoritetingai pareiškė, kad 
sunkesnių už orą skraidančių aparatų sukurti neįmanoma. Kliūtimi 
gali tapti ir įprotis taikyti tam tikras mąstymo strategijas. Tos, 
kurios anksčiau buvo efektyvios, pasikeitus situacijai gali visai 
nebetikti, tačiau žmonės linkę ir toliau mąstyti jiems įprastu būdu 
(tai —- vadinamoji fiksacija). 


Įprotis taikyti tipiškas mąstymo strategijas, susidūrus su visai 
kito pobūdžio problema, gali trukdyti sėkmingai ją spręsti. Tuo 
galima įsitikinti, pamėginus atlikti šią užduotį. 

Persipieškite ant popieriaus lapo šiuos taškus ir pamėginkite 
sujungti juos visus ne daugiau kaip keturiomis tiesiomis linijomis, 
neatitraukę pieštuko nuo popieriaus. (Galimi atsakymai - 55 p.). 

3.2.3. Asmenybės bruožai 


Iki šiol psichologijoje atlikta labai daug tyrimų, kuriais stengtasi 
išsiaiškinti, kokiais asmenybės bruožais kūrybingesni žmonės 
skiriasi nuo mažiau kūrybingų. Tokie tyrimai buvo ypač populiarūs 
XX a. septintajame dešimtmetyje. Įvairiomis metodikomis 
(klausimynais, testais) tiriant menininkus, mokslininkus, taip pat 
kūrybiniais laimėjimais išsiskiriančius moksleivius ir pan., 
sukaupta nemažai duomenų. Toliau aptariami dažniausiai 
kūrybingoms asmenybėms priskiriami bruožai. 

Teigiamas savęs vertinimas, pasitikėjimas savimi. Kurti — tai 
reiškia daryti savarankiškus sprendimus, imtis to, ko dar niekas 
neišbandė, atkakliai įrodinėti savo „tiesą“ ir t. t. Visa tai 
neįmanoma be teigiamo savęs vertinimo ir pasitikėjimo savimi. 
Kaip sako R. von Oechas (1983), jei nori būti kūrybingas, turi 
tikėti, kad tavo idėjos iš tiesų vertingos. 

Nepriklausomas elgesys, savarankiškumas. Kūrybingi žmonės 
nėra linkę taip greitai pritarti daugumos nuomonei, kaip daugelis 
kitų. Jie turi vidinius kriterijus, kuriais remiasi, vertindami savo 
elgesį bei darbo rezultatus, patys sau kelia gana aukštus 
reikalavimus. Tai leidžia jiems ginti savo nuomonę ir tada, kai kiti 
ją kritikuoja ar net pašiepia. 

Originalumas, individualizmas, nekonvencionalumas. 
Kasdienybėje kūrybingumas neretai siejamas su kokiu nors 
neįprastu, ne tokiu, kaip daugumos, elgesiu. Tyrimai iš esmės 
patvirtina, kad kūrybingi Žmonės tikrai linkę nesilaikyti 
nusistovėjusių normų, nesistengia visada įtikti kitiems ir elgiasi 
taip, kaip jiems patiems atrodo teisinga. Tačiau nekonvencionalus, 
nekonformiškas elgesys tokiems Žmonėms greičiausiai nėra pats 
savaime svarbus ir siektinas. Tai veikiau nepriklausomo mąstymo, 
pasikliovimo savo nuomone padarinys. 

Atvirumas naujovėms, lankstumas. Dažnai pastebima, kad 
kūrybingiems žmonėms nebūdingos išankstinės nuostatos, 
inertiškas įvairių reiškinių vertinimas. Net į nuolat besikartojančias 
situacijas jie, kaip sakoma, geba pažvelgti vaiko akimis. Kūrybingi 

žmonės nevengia įvairių pasikeitimų ir naujovių, lengvai prie jų 
prisitaiko. 


Štai ką apie kūrybingų žmonių nekonvencionalumą rašė 
A.Maslow (kūrybingumą jis laikė neatskiriama saviaktualizacijos 
dalimi): 

„Jei suskaičiuotume, ar dažnai save aktualizuojantis Žmogus 
elgiasi nekonvencionaliai, šis rodiklis nebūtų aukštas. Jo 
nekonvencionalumas ne dirbtinis, bet esminis, arba vidinis 
("internal"). Jo impulsai, mintys, sąmonė yra neįprasti, 
nekonvencionalūs, spontaniški ir natūralūs. Aiškiai matydamas, 
kad pasaulis, kuriame jis gyvena, to nesupras ir nepriims, bet 
nenorėdamas skaudinti aplinkinių ir kovoti su jais dėl kiekvienos 
smulkmenos, jis dalyvaus visuose kasdienybės ritualuose ir 
ceremonijose, su humoru gūžtelėjęs pečiais ir kaip galima 
taktiškiau [...]. Kad šis konvencionalumas tėra mantija [...], kurią 
galima lengvai nusimesti, matyti iš to, jog save aktualizuojantis 
žmogus retai leidžia visuomenės normoms sukliudyti daryti tai, kas 
jam atrodo labai svarbu. Būtent tokiose situacijose išryškėja jo 
nekonvencionalumas, o ne tokiose, kaip vidutinių bohemos atstovų 
ar maištautojų, kurie iš smulkmenų padaro didžiausias problemas ir 
kovoja prieš kokią nors nereikšmingą taisyklę, tarsi tai būtų 
pasaulinės svarbos dalykas“. 


Maslow A.H. Motivation and Personality. New York: Harper £ Row. 
1970. P. 157. 





Nuoseklumas ir atkaklumas. Tie, kurie kokioje nors srityje 
iškelia svarbių ir originalių idėjų, neretai pradeda ja domėtis dar 
labai ankstyvame amžiuje ir gilinasi į ją ilgai, nuosekliai. Jie linkę 
beatodairiškai pasinerti į savo darbą, negailėdami jam jėgų ir laiko. 
Nepaisydami iškylančių kliūčių, atkakliai ieško atsakymų į jiems 
rūpimus klausimus, siekia įgyvendinti savo idėjas. Įdomu tai, kad, 
nepaisant nuoseklaus domėjimosi viena sritimi, tokie žmonės yra 

labiau apsiskaitę ir išprusę už daugelį tų, kurių interesai nėra tokie 
pastovūs. Jie dažniau domisi ir gana neįprastais, „nenaudingais“ 
dalykais. Pvz., turintys aukštų laimėjimų literatūros ir tiksliųjų 
mokslų srityse Lietuvos gimnazistai teigė, jog juos domina 
mineralogija, anatomijos istorija ir pan. (Almonaitienė, 1997). 

Impulsyvumas. Jau seniai yra pastebėta, kad tarp kūrybingų 
žmonių, ypač — menininkų yra daug impulsyvių, nesusivaldančių 
asmenybių. Jų nekonformiškumas kai kada priartėja prie 
neracionalaus užsispyrimo ir nesiskaitymo su tikrove, O 
pasitikėjimas savimi — prie nepamatuoto avantiūrizmo. Ne vienam 
pasaulinio masto kūrėjui buvo diagnozuoti ir įvairūs psichikos 
sutrikimai, pasireiškiantys neadekvačiomis emocinėmis 
reakcijomis (pvz., depresija). Dalį tyrinėtojų tai netgi skatina daryti 
prielaidą, kad kūrybingumas kažkokiu būdu siejasi su psichinėmis 
ligomis. Tačiau tai nereiškia, kad jis yra paprasčiausiai su jomis 
tapatinamas. Kaip pastebi H.Eysenckas (1995), gali būti, jog nuo 
genialumo iki beprotybės iš tiesų tėra vienas žingsnis, tačiau nuo 
beprotybės iki genialumo — neišmatuojama tolybė. Jo nuomone, 
kūrybingiems žmonėms būdingas gana paradoksalus bruožų 
derinys, ir tolesnis šios problemos gvildenimas gali atskleisti daug 
ką naujo apie kūrybingumą lemiančius vidinius veiksnius. 


xx 

Tyrimams tęsiantis, kūrybingiems asmenims priskiriamų bruožų 
sąrašai vis ilgėjo ir ilgėjo. Dabar jos jau skaičiuojamos dešimtimis. 
Tuo pačiu ėmė ryškėti nesutapimai ir net prieštaravimai tarp įvairių 
autorių gautų tyrimų rezultatų. Pvz., vieni teigia nustatę, kad 
kūrybingi asmenys nepritampa prie aplinkos, vengia bendrauti, 
nepaiso visuomenės nuomonės, o kiti — kad jie trokšta dėmesio ir 
pripažinimo, mėgsta burti draugijas, yra jautrūs kitiems. Todėl imta 
abejoti, ar apskritai teisinga mintis, kad visoms kūrybingoms 
asmenybėms būdingi tokie patys bruožai: gal tiesiog vienos jų yra 
vienokios, o kitos — kitokios. Yra duomenų, rodančių, kad įvairių 
sričių menininkams — muzikams, dailininkams, aktoriams ir 
mokslininkams, kūrėjams vyrams ir kūrėjoms moterims būdingi 

skirtingi asmenybės bruožai. Kita vertus, ta pati asmenybė 
skirtingomis situacijomis gali elgtis labai nevienodai. 

Vėliau mokslininkų dėmesys nukrypo į kitokią problemą: koks 
priežastinis ryšys sieja asmenybės bruožus ir 
kūrybinius laimėjimus? Nors kūrybingos asmenybės tam 
tikrais bruožais ir išsiskiria iš kitų, vargu ar juos galima laikyti 
pagrindine jų kūrybingumo priežastimi. Juk tam, kad būtum 
kūrybingas, neužtenka vien ignoruoti aplinkinių nuomonę ir elgtis 
ne taip, kaip visi. O gal kūrybingų asmenybių bruožai — tai jų 
įsitraukimo į kūrybinę veiklą padarinys? Aiškių atsakymų į šiuos 
klausimus kol kas nėra. 

Kai kurie psichologai, ilgus metus tyrinėję asmenybės bruožų ir 
kūrybingumo ryšį, remdamiesi savo patirtimi, teigia, kad 
kūrybingos asmenybės išsiskiria iš kitų kažkuo, ką labai sunku 
užfiksuoti psichologiniais testais. Tas „kažkas“ yra tarsi visų 
kūrybingos asmenybės bruožų pagrindas. F.Barrono (1988) 
nuomone, tai asmenybės savastis (self). Įvairiose asmenybės 
teorijose (pvz., C.Jungo, A.Banduros) šia sąvoka siekiama nusakyti 
esminį asmenybės darinį, atsakingą už tam tikrą elgesio 
vieningumą, santykinį jo pastovumą (plačiau žr. Feist, 1985; 
Rimkutė ir Almonaitienė, 1998; May, 1996). Savastis apima 
svarbiausias asmens vertybes, jo požiūrį į gyvenimą, karjerą, darbą. 
F.Barronas teigia, kad būtent šis savasties aspektas glaudžiausiai 
siejasi su kūrybingumu. Kūrybingumui palanki vertybių ir nuostatų 
visuma kasdieniniame gyvenime dažniausiai apibūdinama tiesiog 
kaip meilė savo darbui. Ši meilė gimdo atkaklumą ir nuoseklumą, 
pasikliovimą savo jėgomis, šablonų kvestionavimą ir kitas savybes, 
kurios priskiriamos kūrybingiems Žmonėms. 


3.2.4. Motyvacija 

Dažnai originalių idėjų autoriams tenka ilgai ir kantriai dirbti jas 
brandinant bei įgyvendinant arba atkakliai įtikinėti kitus, kad jų 
pasiūlymai verti dėmesio. Akivaizdu, kad tam reikia stiprios 


motyvacijos. Bet apie tai, kokie yra šio atkaklumo šaltiniai, kokios 

motyvų rūšys ir kokiu būdu daro įtaką kūrybingumui, kol kas 
žinoma gana nedaug. Iki šiol daugiausiai tyrinėta, kaip 
kūrybingumą veikia vadinamoji vidinė ir išorinė motyvacija. 
Vidinė motyvacija reiškia, kad žmogus į kokią nors veiklą 
įsitraukia ne dėl to, kad siekia gauti kokį nors užmokestį (tai gali 
būti pinigai, paaukštinimas, viešas pagyrimas ar pan.), bet todėl, 
kad jam yra maloni, įdomi pati veikla. Išorinė motyvacija — 
tokia, kai veikti skatina laukiamas apdovanojimas, atlyginimas, 
bausmės baimė ir pan. 

Vidinės ir išorinės motyvacijos bei kūrybingumo ryšį nuo XX a. 
devintojo dešimtmečio plačiai tyrinėja amerikietė T.Amabile ir jos 
bendradarbiai. Viename iš pagarsėjusių jų eksperimentų dviems 
ikimokyklinio amžiaus vaikų grupėms pasiūlyta nupiešti kuo 
keistesnių ir įdomesnių piešinių, naudojant patrauklias medžiagas, 
kurias jiems atnešė eksperimentuotojai. Vienos grupės vaikams 
buvo pasakyta, kad piešiniai bus vertinami ir gerų darbelių autoriai 
bus apdovanoti. Kitai grupei neužsiminta nei apie būsimą 
vertinimą, nei apie prizus. Kai piešinius įvertino ekspertai, 
paaiškėjo, kad pastarosios grupės vaikų piešiniai yra kūrybiškesni. 
Eksperimentai taip pat parodė, kad prizai ir vertinimai mažina ne 
tik kūrybingumą, bet ir pačią vidinę motyvaciją: tokiu būdu 
skatinama veikla atrodo mažiau patraukli. Kai toms pačioms vaikų 
grupėms po kurio laiko vėl buvo pasiūlyta ką nors nupiešti, 
negavusieji apdovanojimų vaikai daug noriau įsitraukė į darbą, nei 
tie, kurie juos gavo. Šie pirmiausiai ėmė teirautis, ar ir šį kartą bus 
apdovanoti. 

Vėliau ne kartą buvo gauti panašūs rezultatai, atliekant tyrimus 
su įvairaus amžiaus ir užsiėmimų žmonėmis, pateikiant kitokias 
užduotis. Jie leido suformuluoti prielaidą, kad vidinė 
motyvacija kūrybingumą veikia teigiamai, o išorinė — 
neigiamai. 

Tačiau ilgainiui paaiškėjo, kad šis ryšys nėra toks 
vienareikšmiškas. Kartais ir išorinė motyvacija gali teigiamai veikti 
kūrybingumą, kai kada ji gali papildyti, sustiprinti vidinės 
motyvacijos įtaką. Pažvelgus giliau, pasirodė, kad išoriniai 
veiklos motyvai gali būti labai įvairūs ir jų ryšys su kūrybingumu 

Studentai, T.Amabile paprašyti pabūti ekspertais, motyvus, 
skatinančius užsiimti literatūrine kūryba, į vidinius ir išorinius 
suskirstė taip: 


Vidiniai motyvai: 

v Pajunti malonumą, kai pamatai, kaip puikiai tau pavyko 
parašyti 

v Tai puiki galimybė išreikšti save 

v Rašydama(s) gali patirti naujų įžvalgų 

y Malonu iškalbingai ir aiškiai dėstyti savo mintis 

v Rašant galima puikiai atsipalaiduoti 

v Tiesiog malonu žaisti su žodžiais 

v Kai įsijauti į aprašomus vaizdus, veikėjus, idėjas ir įvykius, 
apima nuostabus jausmas. 


Išoriniai motyvai: 

v Dabar kasmet atsiranda dešimtys naujų leidinių, tad jei moki 
rašyti, neliksi be darbo 

y Norisi, kad tavo kūryba padarytų įspūdį dėstytojams 

v Kartais vienas bestseleris išsprendžia visas autoriaus 
finansines problemas 

v Malonu susilaukti viešo pripažinimo 

v Norint gauti gerai apmokamą darbą, reikia mokėti sklandžiai 
reikšti savo mintis 

v Gebėjimas sklandžiai kalbėti ir rašyti yra svarbus privalumas, 
stojant į doktorantūrą 

v Rašyti skatina dėstytojai, tėvai. 


Pagal: Amabile T. 7he Social Psychology of Creativity. New York: 
Springer-Verlag. 1983. P. 154-155. 


nevienodas. Be to, jų poveikis priklauso nuo individualių 
asmenybės ypatybių. Taip pat gali būti, kad vidinės ir išorinės 


37 


motyvacijos vaidmuo skiriasi įvairiose kūrybinio proceso fazėse. 
Tikėtina, kad problemų įžvelgimo, idėjų generavimo fazėse vidinė 
motyvacija vaidina teigiamą, o išorinė — neigiamą vaidmenį. 
Tačiau išorinė motyvacija gali padėti įsitraukti į tą ar kitą veiklą, 
kaupti kūrybos procesui reikalingą informaciją parengiamojoje 
fazėje. Ji taip pat gali būti labai naudinga įgyvendinimo ir 
verifikavimo fazėse, kai reikia ilgai ir kantriai dirbti, realizuojant 
įkvėpimo akimirką gimusią idėją. 

Apibendrindama naujausius šios srities tyrinėjimus, ryšį tarp 
vidinės ir išorinės motyvacijos bei kūrybingumo T.Amabile (1996, 
119 p.) nusakė taip: vidinė motyvacija teigiamai veikia 
kūrybingumą. Išorinės motyvavimo priemonės, dėl kurių žmogus 
jaučiasi kontroliuojamas, kūrybingumą veikia neigiamai. Tačiau 
tos, kurios skatina pasitikėjimą savimi ir įgalina geriau atlikti 
darbą, gali daryti jam teigiamą poveikį, ypač tuomet, kai žmogui 
būdinga stipri vidinė motyvacija. Tyrimai tęsiami, ir, matyt, 
ateityje apie šią sąveiką bus Žinoma daug daugiau. 


3.2.5. Aplinka 


Į aplinkos ir kūrybingumo santykį mokslininkai atkreipė dėmesį 
dar ne taip seniai. Bet dabar jau visuotinai pripažįstama, kad ji yra 
vienas iš svarbiausių kūrybingumo komponentų. Juk Žmogaus 
pasiūlytų originalių ir vertingų idėjų kiekis, t. y. jo kūrybingumas, 
priklauso ne tik nuo to, kiek jis tokių idėjų iškelia, bet ir nuo to, 
kiek jas pripažįsta bei priima aplinka. 

Kalbant apie kūrybingumą veikiančią aplinką, dažniausiai 
turima galvoje socialinė aplinka, t.y. visuomenėje ar 
mažesnėje Žmonių grupėje vyraujantys įsitikinimai, nuostatos, 
elgesio standartai ir pan. Socialinė aplinka gali skatinti arba 
slopinti vidinę motyvaciją, o tuo pačiu ir kūrybingumą. Ji gali 
žlugdyti originalias idėjas ir versti elgtis konformiškai, arba, 
atvirkščiai, būti joms palanki. Įvairūs aplinkos veiksniai gali daryti 
poveikį tiek atskirų kūrybingumo komponentų (pvz., gebėjimų, 
motyvacinės orientacijos) plėtotei, tiek ir kūrybinės veiklos 

rezultatams. Pažvelkime iš arčiau į plačiausiai tyrinėtus aplinkos 
veiksnius, įtakojančius kūrybinius laimėjimus. 


„Kai aš daugiau nei prieš 30 metų pradėjau tyrinėti 
kūrybingumą, buvau, kaip ir daugelis psichologų, įsitikinęs, kad 
tai - tam tikras vidinis reiškinys. Man atrodė, kad kūrybingumą 
galima suprasti, tyrinėjant sėkmingai kuriančių Žmonių mąstymą, 
emocijas ir motyvaciją. Deja, viltis, kad greitai pasiseks rasti 
atsakymus į rūpimus klausimus, kasmet vis tolo. Pvz., mums 
stebint, kaip klostosi meno mokyklos absolventų gyvenimas 


paaiškėjo, kad dalis tų, kurie turėjo didžiausias kūrybines galias, 
liovėsi domėtis menu ir susirado paprastesnių užsiėmimų. O kiti, 
kurie, rodėsi, stokojo kūrybai reikalingų savybių, toliau dirbo 
kūrybinį darbą ir susilaukė pripažinimo.“ 


Csikszentmihalyi M. Implications of a Systems Perspective for the 
Study of Creativity // R.J. Sternberg (Ed.). Handbook of creativity. 
Cambridge: Cambridge University Press. 1999. P. 313. 





Empiriškai bene daugiausiai yra tyrinėta mokymosi sąlygų įtaka 
mokyklinio amžiaus vaikų kūrybingumui. Ko gero su mokinių 
kūrybingumu glaudžiausiai siejasi mokytojų, dėstytojų 
elgesys su jais, požiūris į juos ir į savo darbą. Pastebėta, 
kad kūrybingesni būna tie vaikai, kuriuos mokytojai labiau skatina 
pasitikėti savo jėgomis, reikšti savo nuomonę. Kūrybingesnius 
vaikus išugdo tie mokytojai, kurie su užsidegimu dėsto savo 
dalyką, gerbia mokinių autonomiją, laiko juos gabiais ir 
kūrybingais (Amabile, 1983; Renzulli, 1992). 

Ne vienas psichologas yra atkreipęs dėmesį į tai, jog 
mokymasis kūrybingumui gali daryti neigiamą įtaką. 
Mat, tyrimų duomenys rodo, kad vaikams pradėjus eiti į mokyklą, 
jų kūrybingumas ima mažėti. Dažniausiai dėl to kaltinamos beveik 
vien į žinių perteikimą orientuotos mokymo programos, 
atpratinančios tyrinėti ir savarankiškai mąstyti. Jos kritikuojamos 

jau ne vieną dešimtmetį, bet, nepaisant to, ir dabar vyrauja visame 
pasaulyje. Be to, mokykloje iš bendraamžių pusės vaikai patiria 
didelį spaudimą elgtis taip, kaip visi. Dažniausiai jie apsisprendžia 
populiarumo naudai, patys atsisakydami savo originalių idėjų. Tuo 
tarpu tėvai, vaikams pradėjus lankyti mokyklą, i1ma mažiau rūpintis 
jų lavinimu. Jiems atrodo, kad dabar tuo pasirūpins mokytojai. Jei 
anksčiau jie stengėsi kantriai atsakinėti į pačius keisčiausius 
klausimus, tai dabar kiekviena proga primena, kad tokio amžiaus 
vaikas nebeturėtų visko klausinėti tėvų (Amabile, 1983; Perkins, 
1990; Rimkutė, 1993; Couger, 1996). 

Šeimos ypatybės, manoma, taip pat turi įtakos kūrybiniams 
laimėjimams. Daugiausiai tyrinėti skirtingose šeimose augusių 
vaikų kūrybingumo skirtumai. Įvairių autorių surinkti duomenys 
rodo, kad kūrybingesni paprastai būna tie vaikai, kurie 
auga neautoritariškose šeimose, kuriose gerbiama 
kiekvieno autonomija, skatinamas vaikų 
savarankiškumas. Tokiose šeimose mažiau  pabrėžiami 
tradiciniai lyčių vaidmenys: tėčiai būna labiau linkę atskleisti savo 
jausmus, dažniau prisideda prie namų ruošos, o mamos - įsitraukę į 
profesinę veiklą. Kartu pastebima, kad kūrybingesni asmenys 
neretai vaikystėje būna patyrę mažiau meilės, išgyvenę vieno iš 
tėvų mirtį ir pan. Kokiu būdu šie veiksniai įtakoja kūrybingumą, 
kol kas nėra galutinai aišku. Kita svarbi aplinkybė, turinti įtakos 
vaikų kūrybingumui - sąmoningos tėvų pastangos plėsti jų 
akiratį, lavinti gebėjimus, palaikyti kūrybines idėjas. 
Sėkmingiau tai daro tie tėvai, kurie patys būna įsitraukę į kokią 
nors kūrybingumo reikalaujančią veiklą. Jau seniai yra atkreiptas 
dėmesys ir į gimimo eiliškumo bei kūrybingumo ryšį: aukštesnių 





Gabius, lakios vaizduotės vaikus, kurie mėgsta humorą ir elgiasi 
nepriklausomai, mokytojams bei tėvams būna sunku kontroliuoti, 
ir jie dažnai užsitraukia nemalonę. „Tegu ji(s) negalvoja, kad yra 
ypatinga(s) ir gali elgtis kaip tik nori!“, - nutaria netekę kantrybės 
ugdytojai ir ieško būdų, kaip šiems vaikams „parodyti jų vietą“. 

| Kaip teigia J.T. Webb ir kt. (1987), pernelyg dažnai aplinkiniams 
atrodo, kad gabūs vaikai: 


v Stengiasi išsiskirti iš kitų v Nevisuomeniški 

v Reikalauja išskirtinio dėmesio v Nepagarbūs 

v Mėgsta manipuliuoti kitais v Rūpinasi tik savimi 

v Nepaklusnūs v Nori visiems nurodinėti 
Y Įkyrūs v Nedrausmingi 


v Nejautrūs v Įžūlūs 

Y Užsispyrę v Pasipūtę 

Y Nori pasirodyti esą geresni už v Nuolat prieštarauja 
kitus 





laimėjimų kūrybinėje veikloje paprastai pasiekia tie, kurie šeimoje 
užima kokią nors išskirtinę poziciją — yra vienturčiai, vyriausieji, 
jauniausieji ir pan. Matyt, svarbiausia yra tai, kad su tokiais vaikais 
dažniausiai siejasi kokie nors ypatingi tėvų lūkesčiai, pvz., kad jie 
tęs šeimos tradicijas, išgarsins ją. Todėl šie vaikai susilaukia 
daugiau dėmesio, jiems sudaromos geresnės sąlygos mokytis 
(Amabile, 1983; Helson, 1990; Bagdonas ir kt., 1996). 

Empirinių tyrimų, padedančių suprasti, kaip kūrybingumą veikia 
darbo sąlygos, kol kas nėra atlikta labai daug. Tačiau iš surinktų 
duomenų matyti, kad skirtingomis sąlygomis dirbantys žmonės 
nevienodai sėkmingai realizuoja savo kūrybines galias. Viename iš 
tyrimų, atliktame 1975 m., dalyvavo 115 psichologų, sociologų ir 
medikų, tyrinėjančių socialinių bei psichologinių veiksnių įtaką 
sveikatai. Analizuota, kaip siejasi šių mokslininkų darbo sąlygos ir 
tai, kaip jie panaudoja savo kūrybinio mąstymo gebėjimus. 
Nustatyta, kad tarp šių dviejų kintamųjų yra stiprus tiesioginis 
ryšys. Pasirodo, kad geriausiai kūrybinio mąstymo 
gebėjimus panaudoja tie, kurie darbe gali: 

v savarankiškai nuspręsti, kad kai ką reikia daryti kitaip nei buvo 
daroma anksčiau, 

v pasitelkti asistentų ir padėjėjų, t. y. nėra apkrauti „techniniu“ 
darbu, 

v“ dirbti per daug nekontroliuojami administracijos, 
v nesirūpinti, kad bus atleisti, perkelti kitur ir pan. 
(pagal Amabile, 1953, 166-167 p.). 


Taigi norint, kad organizacijos veikla būtų novatoriška, 
nesustabarėjusi, nepakanka vien pasamdyti kūrybinio mąstymo 
gebėjimais pasižyminčių darbuotojų. Joje turi būti ir kūrybingumui 
palankios darbo sąlygos. (Plačiau apie darbo sąlygų ir 
kūrybingumo ryšį žr. 58-66 p.). 

Visuomeniniai, politiniai, ekonominiai ir kultūriniai 
veiksniai — tai visa Žmogų supanti aplinka pačia plačiausia prasme, 
nuo kurios taip pat priklauso jo kūrybingumas. 

Analizuojant istorinius duomenis, nustatyta, kad žmonijos 
kultūros raidą ryškiai įtakojusių asmenybių skaičius laiko ir vietos 
atžvilgiu pasiskirsto labai netolygiai. Pasitaiko, kad per gana 
trumpą laiką tame pačiame regione jų išryškėja stebėtinai daug. 
Ryškus pavyzdys yra XIV-XVI a. Florencija, išauginusi Giotto, 
Dante, Boccaccio, L. da Vinci, Michelangelą. Tam, be abejo, daro 
įtaką palanki politinė ir ekonominė situacija: geresnės sąlygos 
kūrybai yra turtingesniuose kraštuose, kurių nekrečia karai ir 
krizės. Kaip pastebi M.Csikszentmihalyi (1999), pasiturinčiose 
šalyse greičiau sklinda informacija, yra daugiau galimybių įgyti 
gilių 1r labai specializuotų Žinių, vykdyti fundamentaliuosius 
tyrimus ir atsidėti „nekomercinei“ meninei kūrybai, lengviau rasti 
lėšų įvairiems eksperimentams ir originalių idėjų įgyvendinimui. 
Kita vertus, vien ekonominė gerovė irgi negarantuoja kūrybos 
klestėjimo (Kavolis, 1964). Mūsų dienomis niekas neabejoja JAV 
ekonominiu pajėgumu, tačiau vadinamosios „amerikietiškos 
kultūros“ antplūdis nedžiugina Europos intelektualų. 

Netolygus kūrybingumo „bangų“ iškilimas kartais aiškinamas ir 
tuo, jog daugelis ima elgtis kūrybiškiau, kai šalia yra kitų 
sėkmingai kūrybinėje veikloje save realizuojančių žmonių, iš kurių 
galima imti pavyzdį ir su kuriais galima varžytis. Šią prielaidą 


" Pavardę reikėtų tarti kaip šių angliškų žodžių junginį: chick-sent-me- 
high-ee. 

patvirtina faktas, jog daugiau nei pusė Nobelio premijos laureatų 
turėjo mokytojus, taip pat apdovanotus Nobelio premija 
(Zuckerman, 1977; Amabile, 1983; Simonton, 1999). 

Ypač daug duomenų apie tai, kaip su kūrybingumu siejasi 
įvairūs visuomeniniai ir politiniai veiksniai, surinko D.Simontonas 
(1990, 1999), analizavęs daugelio žymių praeities mokslininkų ir 
menininkų biografijas. Beje, kai kurie jo tyrimų duomenys leidžia 
daryti prielaidą, jog jaunystėje išgyventi maištai, sukilimai, ypač 
tokie, kurie buvo nukreipti prieš dideles imperijas, lemia aukštus 
kūrybinius laimėjimus vėlesniais amžiaus tarpsniais (pagal 
Amabile, 1983, 176 p.). 

Žmogaus kūrybingumą veikia ir tai, kaip aplinkos keliami 
reikalavimai dera su jo vidinėmis galiomis — gebėjimais, patirtimi, 
pasitikėjimu savimi ir pan. M.Csikszentmihalyi (1988, 1990) tai 
vadina aplinkos metamu iššūkiu kiekvienam iš mūsų. Palankiausia 
potencialias galimybes. Kai žmogus imasi jo galimybes 
atitinkančios veiklos, jį užlieja ypatingas pakilus jausmas, kurį 
M.Csikszentmihalyi vadina “/Zow" (anglų k. šis žodis reiškia 
potvynį, tėkmę, džiugesį). Tai malonus įsitikinimo, kad /u gali tai 
padaryti jausmas. Noras dar ir dar kartą jį patirti yra stiprus 
kūrybinės veiklos motyvas, teigia šis mokslininkas. Jei aplinka iš 
žmogaus reikalauja per mažai, apima nuobodulys. 


43 


4. KŪRYBINGUMAS ORGANIZACIJOSE IR 
ORGANIZACIJŲ KURYBINGUMAS 


Iki šiol kalbėjome apie individualų žmogaus kūrybingumą. Šiame 
skyriuje nagrinėjama, kaip jis reiškiasi organizacijose, kas yra 
organizacijų kūrybingumas ir nuo ko jis priklauso. Aiškinama, kaip 
psichologijos žinios gali būti pritaikytos organizacijose, kad jose būtų 
sklandžiau diegiamos naujovės. 


4.1. Individualus kūrybingumas ir kūrybingumas 
organizacijose 


Žmogaus, kaip organizacijos nario kūrybingumas nėra tik 
individualus kūrybingumas, besireiškiantis darbo vietoje, — teigia 
organizacijų psichologai. Manoma, kad individualaus kūrybiško 
elgesio komponentų derinys gerokai skiriasi nuo to, kuris lemia 
žmogaus, dirbančio kartu su kitais, kūrybišką elgesį. Pastaruoju atveju 
kūrybingumą daug stipriau veikia įvairūs išoriniai veiksniai. Pvz., 
pavieniui dirbantis žmogus gali rašyti romaną arba daryti tyrimus su 
niekuo nesitardamas ir nederindamas savo nuomonės. Jei romanas 
neturės pasisekimo arba tyrimai neatskleis nieko naujo, jam neteks 
klausytis kolegų priekaištų. Naujovių diegimas organizacijoje nėra 
kieno nors vieno asmeninis reikalas. Tam naudojami bendri ištekliai, 
visiems atsiliepia ir padariniai. Trumpai tariant, organizacijai 
priklausantis žmogus yra tam tikros grupės narys. Kaip ir kitokį grupės 
narių elgesį, kūrybingumą įtakoja bendri tikslai, nusistovėję normos, 
tarpusavio santykiai. Tai, ar idėjos susilaukia pritarimo, priklauso nuo 
jas pasiūliusiojo vaidmens ir statuso, nuo kitų organizacijos narių 
interesų, požiūrių ir pan. 

Taigi individualiai kuriantis žmogus yra laisvesnis. Jį ne 
taip stipriai varžo išorinės aplinkybės. Kita vertus, 
įgyvendinti kokią nors naujovę organizacijoms gali būti 
lengviau, nei pavieniams asmenims. Paprastai organizacijos 
gali tam sutelkti daugiau lėšų ir kitų reikalingų išteklių. Be to, kartu 
dirbantys žmonės vieni kitus papildo: vieniems geriau sekasi generuoti 
naujas idėjas, kiti geriau žino, kaip ir kam galima sėkmingiau jas 
„parduoti“. Dabar pastebima, kad vis daugiau rinkoje pasirodančių 
naujovių, šiuolaikinio mokslo laimėjimų yra kolektyvinio darbo, 
žmonių grupių pastangų rezultatas. 


Mūsų laikais vis daugiau svarbių mokslinių atradimų padaro ne 
pavieniai asmenys, bet tyrinėtojų grupės. Apskaičiuota, kad per 
pirmuosius 25-erius Nobelio premijų teikimo metus, nuo 1901 iki 1926 
m., 41 Yo apdovanotųjų mokslo darbų (fizikos, chemijos, medicinos ir 


fizi0logijos) buvo kolektyviniai. O per laikotarpį nuo 1901 iki 1972 m. 
79 Yo apdovanotųjų darbų jau buvo kolektyviniai. 


Pagal: Zuckerman H. Scientific Elite: Nobel Laureates in the United States. 
New York: Free Press. 1977. 





4.2. Organizacijų kūrybingumas ir inovacijos 


Bendrų darbuotojų pastangų dėka kai kurios organizacijos dažnai 
pateikia naujus ir visuomenės gerai vertinamus produktus, 
prisitaikydamos prie kintančių aplinkybių nuolat atsinaujina pačios. 
Šioms organizacijos ypatybėms įvardyti psichologijoje vartojama 
sąvoka organizacijos kūrybingumas (žr., pvz., Williams ir Yang, 
1999). Organizacijos kūrybingumas — tai jos, kaip visumos, 

gebėjimas generuoti ir įgyvendinti naujas idėjas, greitai ir efektyviai 
prisitaikyti prie kintančių išorinių sąlygų, atsinaujinti. Kitaip sakant, 
organizacijos kūrybingumas - tai kūrybiška jos veikla. 

Vadyboje tiek asmens, tiek organizacijos kūrybingumą labiau 
įprasta vadinti novatoriškumu (anglų k. - innovativeness). Atitinkamai 
kūrybiška organizacija vadinama  movatoriška  (innovative 
organization) (Ekvall, 1983). Nepaisant šių terminų skirtumų, ir 
vadyboje, ir psichologijoje iš esmės kalbama apie tuos pačius 
reiškinius. Tai matyti iš sąvokų inovacija, inovacijos apibrėžimų: 


v Inovacija - pritaikyta, įgyvendinta kūrybiška idėja (Lumsden, 
1999). 


Y Inovacijos - organizacijos siūlomų produktų ir paslaugų 
atnaujinimas, jų kūrimo ir paskirstymo tobulinimas (Tidd ir kt., 
1997). 


Taigi kūrybiška, arba novatoriška organizacija - tokia, kuri 
sėkmingai pritaiko daug originalių idėjų, efektyviai diegia naujoves. 
Jos priešingybė — nelanksti, sustabarėjusi organizacija, nepajėgianti 
atsinaujinti ir keistis, kintant aplinkos reikalavimams. 

Pagrindinės sritys, kuriose organizacijos įgyvendina įvairias 
naujoves, yra šios: 

v Kuriamos naujos prekės ir paslaugos 

v Tobulinamas prekių ir paslaugų platinimas 

v  Įsisavinamos naujos technologijos 

v Ieškoma naujų lėšų šaltinių (investicijoms ir pan.) 

v Diegiamos vadybos naujovės, vykdomos pertvarkos įmonės 
viduje. 


Tai, kuriuo iš šių būdų pasireiškia organizacijos kūrybingumas, 
priklauso ir nuo jos raidos etapo. Naujos, neseniai susikūrusios 

organizacijos dažniausiai siūlo naujus produktus, 0 gyvuojančios 
iIgesnį laiką tobulina jų kūrimo procesus, diegia vadybos naujoves. 


4.3. Organizacijų kūrybingumui nepalankūs veiksniai 


Organizacijos, kaip ir žmonės, yra nevienodai kūrybingos. Kokie 
veiksniai turi tam įtaką? Mėgindami atsakyti į šį klausimą, W.Williams 
ir L.Yang (1999) nurodo dvi grupes veiksnių, labiausiai 
trukdančių skleistis organizacijų kūrybingumui: 

v Struktūriniai veiksniai 
v Asmeniniai veiksniai. 


Žvilgtelėkime į juos iš arčiau. 


4.3.1. Struktūriniai veiksniai 


Kūrybingumą slopinantys struktūriniai veiksniai — tai tam tikri 
organizacijos struktūros ypatumai. Įvairūs autoriai sutaria, kad 
nepalankiausios  kūrybingumui yra vadinamosios tradicinės 
organizacijos, kurioms būdinga daugelio pakopų hierarchinė struktūra, 
ilgos vertikalaus pavaldumo grandinės. Tokiose organizacijose visi 
darbuotojai žino savo vietą, vaidmenį ir tiksliai atlieka viršininkų jiems 
pavestus darbus. 

Kodėl tokia struktūra yra nepalanki kūrybingumui? Pirmiausia, 
esantieji „viršūnėje“ stengiasi kontroliuoti informaciją. 
Jie suinteresuoti, kad pavaldinių nepasiektų tai, kas gali sukelti jų 
nepasitenkinimą, pvz., informacija, rodanti, kad ne viskas klojasi labai 
puikiai. Nežinodami tikrosios padėties, darbuotojai negali teikti realių 
pasiūlymų, kaip tobulinti organizacijos veiklą Be to, tokiose 
organizacijose įprasta griežtai laikytis nustatytų taisyklių, 

tiksliai vykdyti viršininkų nurodymus. Tokiomis sąlygomis paprastai 
netoleruojama nusistovėjusios tvarkos kritika. Laikytis tvarkos yra 
daug svarbiau, nei teikti savo pasiūlymus. Palankaus vertinimo 
dažniausiai susilaukia tie, kurie nerodo nepasitenkinimo esama 
padėtimi, neišsišoka su kokiomis nors neįprastomis idėjomis. 
Galiausiai, esant griežtam funkcijų pasidalijimui, aukštesnio lygmens 
vadovybė paprastai nežino pavaldinių darbo specifikos, 
todėl negali įvertinti jų pasiūlymų tinkamumo ir nelinkusi 
žiūrėti į juos rimtai. 

Nereikėtų manyti, kad hierarchinė organizacijos struktūra apskritai 
yra niekam tikusi. Vienu metu organizacija siekia įvairių tikslų, ne 
vien tik tapti kūrybiškesne. Kai kuriems kitiems tikslams hierarchinė 
struktūra gali būti labai palanki. Tačiau kūrybingumą ji iš tiesų veikia 
ypač neigiamai. 


4.3.2. Asmeniniai veiksniai 


Asmeniniai, kitaip sakant, „žmogiškieji“ veiksniai, W.Williams ir 
L.Yang (1999) nuomone, glaudžiai siejasi su  struktūriniais. 
Organizacijose, kurioms būdinga aukščiau aptartoji struktūra, 
„viršūnė“ visada turi tam tikrų privilegijų, kurias siekia 
išsaugoti. 

Dar 1957 m. R.Mertonas pasiūlė sąvoką „biurokratinė asmenybė“, 
kuri neprarado aktualumo ir šiandien. Ji taikytina tokiai asmenybei, 
kuri labiausiai rūpinasi tuo, kaip išsaugoti savo atlyginimą ir užimamas 
pareigas. Bet kokie pokyčiai ir inovacijos organizacijoje gali lemti 
pareigų bei atlyginimo pasikeitimus, todėl „biurokratinė asmenybė“ 
jiems visada priešinasi. Norėdama išvengti galimos kaitos, ji stengiasi 
kontroliuoti viską, ką tik gali. 

Be to, tradicinėse organizacijose ir tarp pavaldinių įsišakniję 
tam tikri mąstymo ir elgesio stereotipai, kurie stabdo 

inovacijų diegimą. Jie įpranta būti tik vykdytojai, patys paprastai 
nerodo jokios iniciatyvos, o tik laukia nurodymų „iš viršaus“, tik 
rūpinasi kaip atlikti ribotą savo vaidmenį, bet nejaučia jokios 
atsakomybės už visos organizacijos veiklą. 

Labai sunku ką nors padaryti, kad tokioje organizacijoje sąlygos 
kūrybingumui taptų palankesnės. Tą aiškiai pademonstravo 1987 m. 
I.Mitroff tyrimai. Jie atlikti tradicinėje organizacijoje, kurią nutarta 
pertvarkyti, kai tapo aišku, jog ji nebepajėgia prisitaikyti prie rinkos 
pokyčių. Joje buvo bandoma griauti tradicines pavaldumo grandines, 
sukuriant vieni kitiems nepavaldžius padalinius, susijusius 
horizontaliais ryšiais. Pagrindinė kliūtis, trukdžiusi įgyvendinti šį 
planą, buvo sustabarėję darbuotojų elgesio būdai ir mąstymas. 
Pertvarkai ypač priešinosi viršininkai, bijoję prarasti galią kontroliuoti 
kitus. Užgriuvusias nesėkmes jie aiškino ne organizacijos struktūros 
trūkumais, bet tuo, kad neatsiranda tinkamų vadovų. Pavaldiniams 
susidariusi padėtis rūpėjo tik tiek, kiek ji tiesiogiai juos lietė. 
Paaiškėjo, kad organizaciją pertvarkyti įmanoma tik per ilgą laiką, 
priimant naujų, plačiau mąstančių darbuotojų bei keičiant senųjų darbo 
stilių (pagal Williams ir Yang, 1999). 

„Žmogiškų“ kliūčių, trukdančių sėkmingai diegti naujoves, yra ir 
daugiau. Viena iš svarbiausių — kad daugelyje situacijų žmonės 
yra linkę priešintis pokyčiams, nes siekia išsaugoti nors 
nelabai juos tenkinančią, tačiau stabilią padėtį. Gal tai ir 
per griežtas apibendrinimas (juk nei vienam iš mūsų nepatinka 
monotonija!). Tačiau pokyčių padarinius ne visada pavyksta numatyti 
ir valdyti, todėl jie visada kelia didesnį ar mažesnį nerimą. 

H.Eysenckas (1916-1997), vienas žymiausių XX a. psichologų, 
paskutiniojoje savo knygoje mėgino rasti atsakymą į klausimą, kodėl 
tai, kas iš tiesų yra originalu ir: nauja, iš pradžių dažniausiai 
nesusilaukia pripažinimo (istorija mirgėte mirga daugybe tą 
patvirtinančių pavyzdžių). Remdamasis ilgamete savo mokslinės 
karjeros patirtimi, jis teigia, kad tai būdinga ne vien „tamsuoliškai“ 

praeičiai. Nors atmetant novatoriškas idėjas jau tiek kartų apsirikta, 
tiek kartų teko gailėtis per vėlai jas pripažinus, panašios klaidos 
tebesikartoja ir mūsų dienomis. Turėdamas galvoje visų pirma mokslą 
ir meną, H.Eysenckas nurodo bent tris priešinimosi naujoms idėjoms 
šaltinius: tai religinės pažiūros, socialinė netolerancija ir 
paprasčiausias noras apsaugoti savo interesus. Aplinkinių 
religinės pažiūros praeityje mokslininkams buvo pragaištingos kur kas 
dažniau, nei dabar. Čia turbūt net nereikia priminti G.Galilei ir 
G.Bruno likimo. Tačiau XX amžiuje dar buvo apstu socialinės 
netolerancijos — bandymų paneigti naujas idėjas, kai jos neatitiko 
kokios nors ideologijos arba kai jas pasiūlę asmenys buvo „ne tokie, 
kaip visi“, pvz., priklausė kokiai nors mažumai (tautinei ir pan.). Noras 
apginti savo interesus, H.Eysencko nuomone, taip pat tebėra plačiai 
paplitusi gerų naujų idėjų žlugdymo priežastis, netgi tarp mokslininkų, 
kurie turėtų būti racionalūs ir nešališki. 


„Koks kvailys gali norėti, kad aktoriai kalbėtų!“ (H.Warneris, 
Warner Brothers Pictures prezidentas, 1927 m.). 


„Televizija neišgyvens ilgiau nei šešis mėnesius. Žmonėms greitai 
nusibos kiekvieną vakarą spoksoti į fanerinę dėžę.“ (D.Zanuckas, “20" 
Century Fox" filmų studijos vadovas, 1946 m.). 


„Arklys yra amžinas dalykas, o automobilis — tik naujovė, kuri 
greitai visiems atsibos.“ (Žymaus bankininko patarimas klijentui, 
norėjusiam investuoti į H.Fordo automobilių gamybos verslą). 


Pagal: Goleman D., Kaufman P., Ray M. The Creative Spirit. New York: 
Plume. 1993. P. 128-129. 

() kodėl vieni atradimai pripažįstami greičiau nei kiti? — toliau 
klausia H.Eysenckas. Jo manymu, didžiausią reikšmę tam turi trejopos 
aplinkybės. Pirma, originalus pasiūlymas pripažįstamas greičiau, jei 
tada, kai jis pasigirsta, visuomenė jau yra suvokusi tą problemą, kurią 
jis gali padėti išspręsti. Antra, įtaką idėjos pripažinimui turi ją 
pasiūliusiojo užimama padėtis visuomenėje. Kuo labiau jis tituluotas, 
tuo greičiau ateis pripažinimas. Trečia, nemažai lemia ir idėjos 
autoriaus diplomatinis talentas. Nedaug šansų susilaukti palaikymo turi 
tas, kuris konfliktuoja su pripažintais autoritetais. Į šias patyrusio 
psichologo pastabas verta įsiklausyti visiems, kam rūpi bet kokių naujų 
idėjų įgyvendinimo sėkmė. 


4.4. Organizacijos kūrybingumo ugdymas 


Remiantis aukščiau išdėstytomis žiniomis apie veiksnius, 
įtakojančius tiek individualų, tiek organizacijų kūrybingumą, galima 
skirti tokius būdus, leidžiančius didinti organizacijos 
kūrybinį potencialą: 

v Atrinkti kūrybingus darbuotojus 

v Lavinti darbuotojų kūrybinius gebėjimus, mokyti juos kūrybiško 
mąstymo būdų 

v  Formuoti kūrybingumą skatinančią socialinę aplinką ir sudaryti 
palankias sąlygas kūrybiškoms idėjoms įgyvendinti. 


Šiame skyrelyje trumpai supažindinama su kūrybingų darbuotojų 
atranka ir mokymu, aptariamas šiais tikslais dabar taikomų metodų 
efektyvumas. Po to nagrinėjama, kaip kūrybingumą veikia socialinė 
aplinka, aprašoma keletas būdų, kaip organizacijoje galima mėginti 
įveikti kūrybingumui trukdančias kiiūtis. 

4.4.1. Darbuotojų atranka 


Kūrybingi darbuotojai — viena iš svarbiausių organizacijos 
kūrybingumo prielaidų. Todėl, siekiant didinti organizacijos 
kūrybingumą, galima sąmoningai pasirinkti kūrybingesnius 
darbuotojus. 

Dabar dažniausiai taikoma kūrybingumo prognozavimo priemonė — 
tai divergentinio mąstymo gebėjimus  " "matuojantys testai. 
Populiariausias iš jų — E.Torrance 1974 m. sukurtas kūrybinio 
mąstymo testas (anglų k. - Torrance Test of Creative Thinking, arba 
TTCT). Taip pat neretai tam naudojami klausimynai, leidžiantys 
nustatyti: kūrybingumui = palankius asmenybės bruožus | — 
savarankiškumą, individualizmą, atvirumą naujovėms ir pan. Svarbu 
suprasti, kad tokios metodikos leidžia įvertinti vidines 
žmogaus ypatybes, turinčias įtaką žmogaus kūrybingumui, 
tačiau ne patį kūrybingumą. Iš tiesų yra didesnė tikimybė, kad 
kūrybingesnis bus tas žmogus, kuris atviresnis naujovėms ir turi 
aukštesnius divergentinio mąstymo gebėjimus. Tačiau nėra pagrindo 
manyti, kad kurios nors iš tokių ypatybių yra pagrindinis kūrybingumo 
veiksnys. Kaip minėta, kūrybingas žmogus — tas, kuris tikrovėje dažnai 
pasiūlo originalių ir vertingų, pritaikomų idėjų. Tuo pasižymi ne 
kiekvienas, gavęs aukštus kūrybinio mąstymo gebėjimų ar, pvz., 
individualizmo įverčius (plačiau apie tai žr. 22-24, 34—35 p.). 

Žmogaus kūrybingumui įvertinti ir numatyti labiau nei testai tinka 
realius jo kūrybinius laimėjimus atspindinčios metodikos. 
Tokių metodikų yra keletas rūšių. Tai gali būti specialūs klausimynai, 
padedantys atskleisti, kokių kūrybinių laimėjimų asmuo jau yra 
pasiekęs (ar yra dalyvavęs ir pasižymėjęs kokiuose nors kūrybiniuose 
konkursuose, pasiūlęs gamybos proceso naujovių, publikavęs rašinių ir 
pan.). Kitas būdas — tai mokytojų, vadovų, kolegų vertinimai. Pvz., 
gali būti prašoma, kad jie įvardytų po keletą kūrybiškiausiai ir 

mažiausiai kūrybiškai besielgiančių tam tikros grupės asmenų. Tokiais 
atvejais laikomasi standartizuotų vertinimo procedūrų, vertintojams 
nurodomi kriterijai — idėjų gausa, originalumas ir t. t. (plačiau žr. 
Amabile, 1983; Hocevar ir Bachelor, 1989; Haensly ir Torrance, 1990); 
Almonaitienė, 2000). 

Apie žmogaus kūrybingumą galima spręsti ir iš to, kaip jis 
„laboratorinėmis sąlygomis“ (kontroliuojant šalutinių kintamųjų įtaką) 
atlieka tam tikras užduotis, reikalaujančias netradiciškai pritaikyti 
turimas žinias ir mokėjimus. Šiuo atveju kūrybingumo rodiklis taip pat 
yra žmogaus elgesys. Tačiau šis būdas kritikuojamas dėl to, kad 
pateikiamos užduotys dažniausiai būna pernelyg paprastos, nepanašios 
į tas, kurias tenka kūrybiškai spręsti realiose situacijose. Be to, 
žmogus, kuris tyrimo metu stengėsi ir gerai atliko užduotį, gyvenime 
gali neturėti motyvacijos dirbti kūrybiškai. 

Kūrybiškas elgesys tam tikroje srityje, apie kurį liudija jos Žinovai, 
pripažinimas — taip pat gana patikimi kūrybingumo rodikliai, 
leidžiantys jį įvertinti be papildomų sąnaudų. 


4.4.2. Individualaus kūrybingumo stimuliavimas mokant 
darbuotojus 


Vienas iš veiksnių, lemiančių individualų kūrybingumą - tai 
kūrybiško mąstymo įgūdžiai. Jie gali būti formuojami tam 
skirtomis pratybomis. Jų metu mokoma problemų ir hipotezių 
formulavimo, informacijos rinkimo ir analizės, idėjų generavimo, 
veiksmų plano sudarymo strategijų, lavinamas mąstymo lankstumas, 
originalumas ir pan. Tam sukurta įvairių metodikų. Kai kurios tuo 
pačiu gali būti taikomos ir realioms organizacijos problemoms spręsti. 
Viena iš jų — A.Osborno (1953) pasiūlyta „proto ataka“ (anglų k. - 
brainstorming) dabar, ko gero, žinoma kiekvienam besidominčiam 
kūrybišku mąstymu. Tai — naujų idėjų generavimas grupėje, kuomet 

susirinkę įvairaus išsilavinimo ir patirties žmonės stengiasi pateikti kuo 
daugiau skirtingų kokios nors problemos sprendimo būdų. Kai 
siūlomos idėjos, draudžiama bet kokia kritika, todėl apsvarstomi ir 
tokie variantai, kurie kitu atveju būtų iškart atmesti kaip neįmanomi. 
Vėliau ši idėja išplėtota, „proto ataką“ pritaikant ir problemų 
įžvelgimo, veiksmų numatymo etapams. Ji buvo pritaikyta ir 
individualiam darbui. 1992 m. R.Finke, T.Wardas ir S.Smithas pasiūlė 
„proto atakos“ variantą, kai iš pradžių idėjos generuojamos pavieniui, 
o vėliau aptariamos grupėje. Dabar yra sukurta ir daugybė kitų 
panašaus pobūdžio metodikų. Jos gali būti individualios ir grupinės, 
gali remtis vakarietiškomis arba egzotiškomis „šoko terapijos“ efektą 
sukeliančiomis rytų tradicijomis, jose gali būti mokoma mąstymo 
algoritmų arba lavinama intuicija... (Plačiau žr. von Oech, 1983; de 
Bono, 1992; Couger, 1996; Nickerson, 1999 ir kt.). 

Iki šiol žebediskutuojama, ar įvairios kūrybinio mąstymo 
lavinimo metodikos gali pakeisti žmogaus elgesį tikrovėje. 
Kad žmogus kūrybiškai spręstų realiame gyvenime iškylančias 
problemas, jis turi ne tik žinoti kūrybiško mąstymo strategijas, bet ir 
turėti motyvaciją jas taikyti. Psichologai, praktiškai mokantys tokių 
strategijų, pastebi, kad Žmonės, jas žinodami, naudoja anaiptol ne 
visada. Vieno tyrimo metu 78 proc. apklaustųjų teigė, kad jie stengiasi 
kūrybiškai mąstyti tik tada, kai yra nuotaika (Kumar ir kt., 1991). Gali 
būti, jog ne mažesnį poveikį kūrybingumui, nei pats strategijų 
mokymasis, turi tai, kad pratybose atkreipiamas dėmesys į jų taikymo 
ir apskritai kūrybiško problemų sprendimo svarbą. Šiaip ar taip, kaip 
sako R.Nickersonas (1999), geriau mėginti lavinti kūrybišką mąstymą, 
jei tai ir nebūtų labai efektyvu, negu jo nelavinti, jei tai įmanoma. 





Kokią reikšmę mąstymo strategijos pasirinkimas turi problemų 
sprendimui, vaizdžiai parodo 31 p. pateikta užduotis. Paprastai jos 
nepavyksta išspręsti tol, kol žmogus nesumoja, jog linijos, jungiančios 

taškus, gali prasidėti ir baigtis už taškais apriboto ploto (kvadrato). Bet 
juk apie tai sąlygoje nieko nepasakyta! Tad kodėl to nepadarius? Stai 
keletas galimų šios užduoties sprendimo būdų: 

Ne daugiau kaip keturiomis linijomis sujungti šiuos taškus galima 
taip, kaip parodyta paveikslėliuose viršutiniame kairiajame kampe. 
Arba taškus iškirpkite, suklijuokite išilgai, ir jums prireiks tik vienos 
linijos. Jei kiekvieną tašką iškirpsite atskirai, vieną liniją gali atstoti 
pieštukas. Popieriaus lapą su taškais galima sususukti ir per juos 
nubrėžti vieną spiralinę liniją. Panašiai būtų galima pasielgti, patiesus 
lapą ant Žemės rutulio paviršiaus. Jei taškus nusipiešite gana nemažus 
ir popierių suglamžysite, yra tikimybė, kad dūrę į gniužulą pieštuku ne 
daugiau kaip keturis kartus persmeigsite juos visus. O štai dešimtmetis 
berniukas savo laiške J.Adamsui rašo, kad visus taškus viena linija 

galima perbraukti, paėmus labai (tiesą sakant, labai labai) storą liniją 
brėžiantį rašiklį. 


Pagal: Wade C., Tavris C. Invitation to Psychology. New York: Longman. 
1999. P. 199, 225; Adams J.L. Conceptual Blockbusting: A Guide to Better 
Ideas. Boston: Addison-Wesley. 1986. 


O dabar pamėginkite, neatitraukę pieštuko nuo popieriaus, išvesti 
tris tiesias linijas per šiuos keturis taškus, grįždami į tą patį tašką, nuo 
kurio pradėjote. 


Ar ne tiesa, kad „raktą“ nuo šios užduoties jums duoda ankstesnioji? 
Pritaikę tuos pačius būdus, matyt, ją lengvai išspręsite. 


kkX 


Pasitelkus panašias į šią užduotis, kūrybinio mąstymo lavinimo 
pratybose mokomasi įvairių mąstymo strategijų, padedančių atpažinti 
ir įveikti stereotipus, kurie trukdo nestandartiškai spręsti naujas 
problemas. 

Tačiau vien tik tokia „proto mankšta“ nepadės Žmogui tapti 
kūrybingu, sako M.Ray, Stanfordo universiteto dėstytojas, keliolika 
metų vedęs kūrybingumo lavinimo pratybas būsimiesiems 
verslininkams. Jo nuomone, žmogus tampa kūrybingu tada, kai ima 
pasitikėti savo gebėjimu daug ką daryti naujai, savaip ir kai pajunta, 
kokį malonumą tai teikia. O kaip įgyti šį pasitikėjimą? Štai vienas iš 
M.Ray siūlomų pratimų. 

Keletą dienų iš eilės pamėginkite ką nors padaryti kitaip, nei esate 
įpratę. Galite kitu laiku eiti miegoti, arba į darbą, mokyklą pasukti 

nauju keliu. Galite suvalgyti ką nors, ko dar niekada neragavote. Jei 
esate nusiteikę patirti didesnių nuotykių. pasikalbėkite su ypač sunkaus 
būdo žmogumi (gal net tokiu, kurio tiesiog negalite pakęsti) žvelgdami 
į Jį visai kitu žvilgsniu. Nereikia galvoti apie tai, kaip būtų galima 
pakeisti tas kasdienes situacijas ar kitus žmones. Pagrindinis tikslas — 
tiesiog elgtis kitaip. O ką tai duoda, apgalvosite vėliau. Tikriausiai 
pastebėsite, kad juo labiau įgrisę yra seni elgesio būdai, tuo daugiau 
džiaugsmo atneša pasikeitimai. 

Be to, M.Ray teigia, kad atvirumą naujoms idėjoms gali padidinti ir 
paprastas fizinis atsipalaidavimas. Norėdami tai išbandyti, patogiai 
atsisėskite ir, pradėdami nuo kojų, įtempkite visus kūno raumenis. Po 
to atsipalaiduokite ir įsivaizduokit... pvz., tą situaciją, kai iš tikrųjų 
jautėtės patenkinti, išradingai išsprendę sudėtingą problemą. Arba tai, 
kad iš esmės jau žinote, kaip spręsti kamuojančią jus dabar (gal iš 
karto naujų idėjų tai ir neduos, tačiau padės joms greičiau ateiti). 
Atsipalaiduoti galima ir kitais būdais, kurie jums gali būti labiau 
priimtini. Tai meditacija, šokiai, muzikavimas, sportas... galų gale, 
daugelis pripažįsta, jog pačios geriausios mintys aplanko juos... 
vonioje. 


Pagal: Goleman D., Kaufman P., Ray M. The Creative Spirit. New York: 


Plume. 1993. 





4.4.3. Palankios kūrybingumui socialinės aplinkos 
formavimas 


Kad žmogus gerai dirbtų kūrybingumo ir iniciatyvos reikalaujantį 
darbą, jis turėtų maksimaliai panaudoti savo potencijas, įsitraukti į 
darbą pasitelkdamas visus savo gebėjimus. Jis turi norėti rodyti 
iniciatyvą ir dirbti kūrybiškai. Kaip sužadinti tokį norą? Į šį 

klausimą galima atsakyti pasitelkus pasiūlymą skirti tokius /ris 

svarbiausius žingsnius, kurie atveria kelius organizacijos 

kūrybingumui augti: 

v Atsisakyti hierarchinės struktūros (keisti ją „,plokštesne“) 

v Sudaryti darbuotojams galimybes darbe tenkinti įvairius poreikius 

v Sukurti palankias sąlygas naujų idėjų gimimui ir įgyvendinimui 
(Goleman ir kt., 1993). 


Dar vienas klausimas, į kurį reikia atsakyti, kalbant apie palankios 
kūrybingumui socialinės aplinkos formavimą: kaip įveikti 
„žmogiškąsias“ naujovių diegimą stabdančias kliūtis? 

Paieškokime atsakymų į šiuos du klausimus. 


4.4.3.1. „Šalin hierarchiją!“ 


Kaip jau minėta, „tradicinės“, griežtą hierarchiją turinčios 
organizacijos kūrybingumui nėra palankios. Todėl vienas iš būdų, 
leidžiančių tikėtis organizacijos kūrybingumo augimo, yra hierarchinių 
ryšių reikšmės mažinimas. Štai keletas būdų, kaip galima tai padaryti: 
1. Mažinti hierarchijos „laiptelių“ skaičių 
2. Suteikti kuo daugiau savarankiškumo atskiriems darbuotojams 
3. Didelėse organizacijose kurti vienus kitiems nepavaldžius 

padalinius ir suteikti jiems dalinį savarankiškumą 
4. Siekti, kad informacija apie organizacijos būklę bei veiklą būtų 
lengvai prieinama visiems padaliniams ir darbuotojams. 


Ką organizacija laimi, „plokštėjant“ jos struktūrai? Kokiu būdu tai 
įtakoja jos kūrybingumą? 

Visų pirma, atskirus darbuotojus ir padalinius tai verčia imtis 
daugiau atsakomybės, nes tuomet jiems dažniau tenka patiems daryti 
įvairius sprendimus. Atsakomybės jausmas skatina iniciatyvą: 

turėdami galimybę savarankiškai spręsti problemas, jie dažniau ieško 
savo nuomonės neturintys „sraigteliai“, tik prisidedantys prie to, ką 
„daro visa organizacija“. Tai duoda gerų rezultatų, nes ir kiekvienas 
darbuotojas, ir padaliniai patys geriausiai Žino savo rezervus bei 
neišnaudotas galimybes. 

Darbuotojų iniciatyvai labai kenkia dirbtinai sukuriamas atstumas 
tarp skirtingų lygių darbuotojų, kuris būdingas tradicinėms 
organizacijoms. Dažnai jį lydi tikras arba įsivaizduojamas 
nepasitikėjimas pavaldinių kompetencija, smulkmeniška priežiūra ir 
kontrolė. Tai žlugdo darbuotojų kūrybingumą: tokiomis sąlygomis 
mažėja tikimybė, kad pavestus darbus jie stengsis atlikti neformaliai, 
nestandartiškai. Kūrybingumą skatina lanksčios,  paliekančios 
pasirinkimo laisvę instrukcijos. Atsisakius darbuotojams taikomų 
biurokratinių taisyklių, išlaisvinama jų iniciatyva, todėl kiekvienas gali 
efektyviausiai panaudoti savo potencijas, darydamas tai, kas jam 
geriausiai sekasi. 

Nuo hierarchijos „plokštėjimo“ neatskiriamas informacijos 
prieinamumas. Kompiuterizacija atvėrė beveik neribotas galimybes 
šiam principui įgyvendinti. Kai žmonės turi visą informaciją apie 
organizacijos veiklą, jie turi galimybę prisidėti, kai reikia įveikti 
iškilusius sunkumus, pasijunta įtraukti į jos valdymą, nepalikti 
nuošalyje. Tokiu būdu informacijos prieinamumas ir įvairių 
lygių vadovus, ir eilinius darbuotojus skatina generuoti 
naujas idėjas. 

Pastarųjų dešimtmečių patirtis rodo, kad visiškai naujų technologijų, 
produktų ir paslaugų dažniausiai sukuria nedidelės pelno siekiančios 
(antrepreneriškos) organizacijos arba pusiau savarankiški didelių 
korporacijų padaliniai. Kuo didesnė organizacija, tuo daugiau 
joje biurokratijos ir konformiškumo, tuo labiau tikėtina, kad jos 
darbuotojai ir padaliniai nejaus atsakomybės už visos organizacijos 
veiklą, tenkinsis tik įprastu būdu atlikę savo vaidmenis ir manys, kad 

nuo jų niekas nepriklauso. Todėl norint, kad augtų organizacijos 
kūrybingumas, ją reikėtų skaidyti į mažesnius padalinius ir suteikti 
jiems kuo daugiau laisvės. Kaip ir atskiri darbuotojai, Įgiję 
savarankiškumo padaliniai dažniau bando nestandartiškai spręsti 
problemas, efektyviau naudoja turimus išteklius. Padalinių atsakomybę 
bei iniciatyvą skatina jų geografinė autonomija, savita „mikrokultūra“, 
tapatumo jausmą stiprinantys simboliai, emblemos ir pan. 


4.4.3.2. „Ne vien tik darbas“ 


Antroji sąlyga, lemianti aukštą organizacijos kūrybingumą yra tokia: 
darbas joje žmonėms turi būti... šis tas daugiau, nei vien tik darbas. 
Jau ne vieną dešimtmetį darbo motyvacijos tyrinėtojai sutaria, kad 
gerai dirbti žmonės stengiasi ne vien tikėdamiesi gauti didesnį 
atlyginimą. Darbe tenkinami ir kiti labai svarbūs poreikiai: čia galima 
atskleisti savo gebėjimus, tobulėti, bendrauti su panašių polinkių 
žmonėmis, susilaukti pripažinimo, daryti įtaką kitiems ir t. t. Praktikų 
stebėjimai taip pat rodo, kad geriausiai dirba tie, kuriems jų darbas yra 
ne vien tik pajamų šaltinis. 

Kūrybiškumas darbe dažniausiai siejamas su vidine motyvacija. 
Būtent ji skatina žmones padaryti netgi daugiau, nei formaliai 
reikalaujama. Darydami tai, kas jiems malonu, siekdami įgyvendinti 
savo pačių idėjas, žmonės negaili jėgų ir laiko. Todėl geriausias būdas 
maksimaliai atskleisti darbuotojo kūrybingumą — leisti jam daryti tai, 
ką jis mėgsta ir nori daryti. 

Įtaką darbo motyvacijai, 0 tuo pačiu darbuotojų ir visos 
organizacijos kūrybingumui, be abejo, turi joje taikomi motyvavimo 
ir skatinimo būdai. Tinkamai parinkti, jie labiausiai padeda pajusti, 
kad čia — ne vien tik darbas. 

Pastaruoju metu daug diskutuojama apie tai, ar tikrovėje galima 
remtis T.Amabile ir jos bendradarbių tyrimų išvadomis apie vidinės ir 

išorinės motyvacijos bei kūrybingumo ryšį ir kaip geriausia jas 
pritaikyti (apie šiuos tyrimus žr. 36-38 p.). Viena vertus, tiesa, kad 
žmonės kuria ne vien dėl pinigų, tačiau kūrybiškų idėjų generavimas 
negali būti vien labdara. Gal materialinis atlyginimas ir nėra pats 
tinkamiausias būdas kūrybingumui skatinti, tačiau sunku jo tikėtis ir 
tada, kai darbuotojai nuolat rūpinasi, kur rasti pajamų šaltinį skurdžiam 
atlyginimui papildyti. Deja, tyrimų, panašių į tuos, kuriuos T.Amabile 
atliko „laboratorinėmis sąlygomis“ (pvz., su moksleiviais, studentais) 
realiose organizacijose kol kas daryta labai nedaug. Todėl kol kas 
negalima vienareikšmiškai pasakyti, ar jos teiginiai tikrovėje 
pasitvirtina. Kaip sako H.Eysenckas (1995) eksperimentų metu 
sprendžiamos užduotys iš esmės skiriasi nuo tikrovėje daromų 
atradimų, o dalyviai ir jų „honorarai“ — nuo pripažintų kūrėjų. Tačiau 
turimi duomenys leidžia daryti tokią prielaidą: kuo daugiau iniciatyvos 
ir kūrybingumo reikalauja darbas, tuo didesnę įtaką jo sėkmei turi 
vidinė motyvacija. Ji tikriausiai nebus svarbiausias veiksnys, 
skatinantis greitai iškasti griovį, tačiau kuriant naujas technologijas 
gali suvaidinti lemiamą vaidmenį. 

Kaip jau minėta, kūrybingumą mažina ne visos išorinio motyvavimo 
priemonės. Manoma, kad jam nekenkia tos, kurios negriauna žmogaus 
pasitikėjimo savo jėgomis, atveria jam galimybes dar geriau atlikti 
darbą. Tai, pvz., tokie paskatinimai, kai darbuotoju: parodoma, kad jo 
kompetencija vertinama teigiamai, kai sudaromos sąlygos tobulintis 
pasirinktoje srityje, suteikiama daugiau laiko ar surandama kitų 
išteklių jo idėjų įgyvendinimui. Svarbu parodyti, kad jo darbu 
domimasi, tačiau jis neturi prarasti jausmo, jog į veiklą yra įsitraukęs 
savo noru ir pats kontroliuoja tai, kas vyksta. Be to, nereikia pamiršti, 
kad visada geriau vertinti ne asmenį, o jo atliktą darbą. 

Tyrimai rodo, kad žmogaus kūrybingumas mažėja, kai pagrindiniu 
jo veiklos motyvu tampa noras, kad jį viešai pagirtų, gauti dovanas, 
prizus, premijas ir pan. Daugelio „intelektu imlių“ organizacijų 
vadovai taip pat yra pastebėję, kad tokie darbuotojų skatinimo būdai 

greitai praranda efektyvumą. Kaip ir T.Amabile eksperimentuose, 
darbuotojai nustoja stengtis, jei negauna paskatinimų, kurių tikisi, arba 
jei šie jiems pasirodo esą per maži. Siekiant ir toliau išlaikyti 
organizacijos kūrybingumą, tenka mažinti išorinę motyvaciją 
stiprinančių paskatų „svorį“ ir stiprinti žmonių susidomėjimą pačiu 
darbu. 

Ypač žalingas darbuotojų kūrybingumui yra tradicinis „pyrago ir 
botago“ motyvavimo principas — kai jie materialiai skatinami už tikslų 
nurodymų vykdymą, tuo pačiu perspėjant, kad „jei kam nors čia 
nepatinka, atsiras, kas juos pakeis“. Šiame derinyje persipina iškart 
keli kūrybingumui nepalankūs veiksniai: išorinė motyvacija (noras 
gauti didesnį atlyginimą), nerimas (ką nors padaryti savaip yra 
rizikinga, galima prarasti darbą). 

O kas dar padaro darbą „daugiau, nei darbu“? Tai - patraukli, patogi 
darbo vieta, kur galima susikaupti, ir, kai reikia, atsipalaiduoti. (Beje, 
manoma, kad labai formali darbo aplinka gali skatinti formalų požiūrį į 
darbą). Tai - įsitikinimas, kad atliekamas darbas yra svarbus ir kažkam 
reikalingas. Tai ir bendruomenės jausmas, tarpusavio pagalba 
sprendžiant asmeninio gyvenimo problemas. Tai viskas, dėl ko žmogui 
malonu ateiti į darbą. 


4.4.3.3. „Rojus naujoms idėjoms“ 


Dar kartą prisiminkime šiuo metu vyraujantį psichologų požiūrį į 
kūrybingumą, kuris aptartas antrajame skyriuje: kūrybingas Žmogus 
yra tas, kuris greta kūrybinių gebėjimų, Žinių ir kt. turi norą pritaikyti 
juos gyvenime. Jis siekia įvairius darbus atlikti neformaliai, 
nestandartiškai, ne taip, kaip buvo daroma iki tol. Nesunku suprasti, 
kad tokie žmonės neateis dirbti į organizacijas, kuriose, jų manymu, 
nebus galimybių dirbti kūrybiškai, siūlyti ir įgyvendinti naujas idėjas. 
Todėl dar viena svarbi organizacijos kūrybingumo sąlyga - palankus 

požiūris į naujas idėjas, o tuo pačiu - galimybės jas 
įgyvendinti. „Tai reiškia, kad reikia leisti laisvai atsirasti idėjoms ir 
atvirai jas priimti. Tai reiškia nepakantumą pašaipoms ir abejingumui, 
suteikiant darbuotojams galimybę siūlyti „eretiškas“ idėjas ir kelti 
„kvailus“ klausimus. Tai reiškia pasikliauti ne tik analitinių mąstymu, 
bet ir intuicija, pripažįstant, jog emocijos ir subjektyvios vertybės 
dažnai būna naujų idėjų šaltinis. O tam reikia pagarbos atmosferos, 
aplinkos, kurioje žmonės nebijo kitiems išdėstyti savo mintis“, - sako 
D.Golemanas ir kt. (1993, 107 p.). Norint, kad darbuotojai nebijotų 
ieškoti naujų sprendimų, turi būti vertinamas ne tik galutinis 
produktas, bet ir pastangos jį sukurti. Be to, kiekvienas turėtų Žinoti, 
jog susilauks paramos net ir nesėkmės atveju. Kita vertus, nepalankus 
kūrybingumui yra spaudimas, kai į kurį nors darbuotoją dedama 
pernelyg daug vilčių ir tikimasi, kad jis vienas staiga iš esmės pakeis 
visą organizaciją. 
Daugelio psichologų nuomone, kūrybingumui žalinga ir 
varžymosi, konkurencijos atmosfera. Jai susidarius, visada 
kažkas pralaimi. O pralaimėję vėliau nebenori rizikuoti, kad vėl 
nepasirodytų „prastesni“. Be to, pralaimėjus kyla noras atsilyginti 
tiems, kurie buvo pranašesni. Tai gali sukelti įtampą tarp bendradarbių, 
kuri trukdo kartu siekti bendrų tikslų. „Kai tik susidaro varžymosi 
situacija, iš karto aišku, kad kažkas joje pralaimės ir po to sieks 
atsilyginti. Mes visi žinome subtilių varžymosi ir atsilyginimo būdų, 
kurių mūsų visuomenė per daug nesmerkia. Tai, pvz., nepritarimas 
išsakomoms mintims ir pasiūlymams, „surūgęs“ veidas, kandūs 
klausimai, patikslinimai ir pan. Kiekvienu atveju tokio elgesio 
motyvus galima racionaliai paaiškinti, tačiau prisiminus, kas įvyko 
prieš tai, aiškiai matyti, kad jo priežastys — emocinės“, — sako G.Prince 
(1975, 259 p.). 

Atvira naujovėms organizacija neturėtų ignoruoti joje išryškėjusios 
mažumos nuomonės. Juk tie, kurie nuo pat pradžių palaiko 
vertingas naujas idėjas, visuomenėje ar tam tikroje grupėje paprastai 

TPP —— > 
Štai taip dažniausiai nuvertinami kitų pasiūlymai (pagal Smith, 1993 
ir Couger, 1996): 


Žodiniai būdai 

Y Tai nebloga mintis, tačiau... 

Y Tai nerimta 

Y Tu visiškai neteisus (-i) 

v Nenoriu su tuo sutikti 

Y Blogai! 

Y Nenoriu tavęs užgauti, bet... 

Y Tai juokinga! 

Y Išdėstyk viską raštu 

Y Ar gali tai įrodyti? 

Y Stop! Stop! Stop! 

Y Iš to nieko nešeis 

v Pažiūrėsim... 

Y Tu neklausai, ką aš sakau 

Y Tu čia dar tik keli mėnesiai, o aš - 15 metų! 

Y Kol kas šį reikalą atidėkim 

Y Tai įdomu! (O po to pereinama prie kitų temų) 

Y Ji(s) iškėlė labai gerą idėją (ištariama pranašesnio žmogaus balsu, 
O pati idėja ignoruojama) 

v Nenoriu kritikuoti, bet... 

v Dabar mes tam nepasirengę 

v Aukštesnė valdžia šiai idėjai nepritars 

v Mes jau esame tai bandę 

Y Tai per daug rizikinga 


64 


Nežodiniai būdai 


Y Užmerkiamos, vartomos akys 

v Nusisukama nuo kalbančiojo 

Y Šypsomasi sarkastiška arba dirbtine šypsena 
v Šypsomasi atsisukus į kitus 


Y Zvelgiama pro akinių viršų 
Y Griebiamasi rankomis už galvos 
Y Veide — nuobodulys ir nepasitenkinimas 


(Beje, nežodinio elgesio interpretavimas — „slidus“ dalykas. Jo 
imantis, būtina įvertinti visą situaciją, kontekstą.) 





kurį laiką sudaro mažumą. Mažumos požiūris gali padėti pažvelgti į 
svarbu sudaryti sąlygas jiems pasisakyti, išdėstyti savo pasiūlymus. 
Net tada, kai liekama prie daugumos nuomonės, mažumos 
egzistavimas teigiamai veikia sprendimus: dauguma, diskutuodama su 
mažuma, atranda daug galimybių patobulinti savo siūlymus. 
H.Coolicanas (1996) atkreipia dėmesį į tai, kad organizacijose 
besireiškiančias mažumas galima skirstyti į dvi grupes. Pirmoji — 
mažumos, kurių susidarymą lemia priklausymas kokiai nors už 
organizacijos ribų egzistuojančiai grupei (pvz., tautinė priklausomybė, 
politinės pažiūros ir pan.). Antroji — tokios, kurios susidaro tik todėl, 
kad turi kitokią nuomonę organizacijos veiklos klausimais. Pastarųjų 
galimybės daryti įtaką daugumai yra didesnės, nes į pirmųjų 
pasiūlymus paprastai žiūrima tik kaip į savos grupės, bet ne 
organizacijos interesų atstovavimą. 

O kokios dar aplinkybės padeda įrodyti kitiems naujų idėjų vertę? 
Dar šeštajame XX a. dešimtmetyje atlikti tyrimai parodė, kad 
sėkmingai įtikinti kitus, jog reikia imtis kokios nors netikėtos idėjos 
įgyvendinimo, gali tik tas, kas toje grupėje yra įgijęs pasitikėjimą 
(Hollander, 1958). O jį, kaip teigia socialinė psichologija, gali pelnyti 
asmuo, kuris laikosi grupėje nusistovėjusių elgesio standartų, kurio 
vertybinės orientacijos panašios į daugelio jos narių. Organizacijose, 
kurioms būdinga griežta hierarchija, pateikdamas nestandartinius 
pasiūlymus daugiau galimybių susilaukti palankaus įvertinimo turi tas, 
kas demonstruoja pagarbą aukštesnes pareigas einantiems asmenims ir 
neformaliems lyderiams. Tiesa, teikdamas tokius pasiūlymus, 
vadovybės pasitikėjimą turintis asmuo rizikuoja jį prarasti. 

Sudaryti „rojų naujoms idėjoms“ padeda ir jas siūlančių darbuotojų 
skatinimas. Tik reikia prisiminti kad ne visi skatinimo būdai yra 
vienodai palankūs kūrybingumo augimui (tai minėta ankstesniame 
skyrelyje). 


4.4.3.4. Rizikos ir neigiamų padarinių kontrolė 


Įgyvendinant originalias idėjas, visada tenka daugiau ar mažiau 
rizikuoti. Galimi neigiami įvairių pokyčių padariniai bene labiausiai ir 
skatina žmones jų vengti. Šį „psichologinį barjerą“ galima bandyti 
įveikti, einant rizikos įsisąmoninimo ir įvertinimo keliu. 

Čia galioja universali taisyklė: pirmas žingsnis, norint įveikti bet 
kokius sunkumus — tai jų pripažinimas. Visų pirma reikėtų pamėginti 
atskleisti visas silpnąsias naujo pasiūlymo puses ir apgalvoti, kokius 
neigiamus padarinius gali sukelti jo įgyvendinimas. Tam, pvz., galima 
pasitelkti „atvirkščią proto ataką“ (anglų k. — reverse 
brainstorming). Priešingai, nei vykstant tikrajai „proto atakai“, 
užsiėmimo dalyviai turi stengtis pastebėti kuo daugiau aptariamos 
idėjos trūkumų. 


66 


Įsisąmoninus, ką neigiamo gali atnešti planuojami pokyčiai, galima 
mėginti numatyti, kaip to išvengti. Atsižvelgiant į gresiančius pavojus, 
pirminį pasiūlymą, kad ir vėl pasitelkus „proto ataką“, galima 
pakoreguoti. Reikia pasirūpinti, kad neigiamus padarinius, jei jie 
pasireikštų, būtų galima pastebėti kuo anksčiau. Numatyti, kokių 
skubių priemonių bus imtasi, ištikus nesėkmei ir kaip būtų galima 
grįžti į ankstesnę padėtį. Be to, galima pamėginti pasidalinti rizika su 
partneriais ir tiesiog apsidrausti. Visa tai padarius, atsiranda galimybės 
kontroliuoti rizikingų sprendimų įgyvendinimą. Padidėja tikimybė, kad 
pavyks neigiamų padarinių išvengti ar bent jau pasiseks juos 
sušvelninti. Galutinį sprendimą — imtis idėjos įgyvendinimo ar ne — 
reikėtų daryti, galimus nuostolius palyginus su tuo, ką galima laimėti. 
Kaip visa tai apskaičiuoti, įvairių būdų siūlo šiuolaikinis vadybos 
mokslas. 


K.T.Connor (1991) nuomone, originalios idėjos autoriui pačiam 
nurodyti jos trūkumus ir perspėti apie riziką yra kur kas perspektyviau, 
nei stengtis visa tai nutylėti. Tad, norint sėkmingai „parduoti“ savo 
idėją, jos nuomone, reikėtų žengti tokius žingsnius: 

1. Išdėstyti idėją ir priežastis, dėl kurių verta į ją gilintis 

2. Nurodyti jos stipriąsias ir silpnąsias puses 

3. Papasakoti, kaip idėją priima kiti 
4 


Paprašyti, kad pašnekovas pareikštų savo nuomonę ir išsakytų 
abejones. Viską išklausyti, parodant, jog supranti jo poziciją 
Paprašyti paramos įveikiant galimus neigiamus idėjos 
įgyvendinimo padarinius 

Sutarti dėl tolesnių idėjos įgyvendinimo žingsnių. 


Pagal: Couger J.D. Creativity and Innovation in Information Systems 
Organizations. Danvers, London: Boyd and Fraser. 1996. P. 209. 

Kuo tiksliau iš anksto supažindinti darbuotojus su numatomais 
pokyčiais svarbu ir todėl, kad jie tokiu atveju patiria mažesnį stresą. 
Inovacijų diegimas turi ir neigiamų pusių — tai išaugusi psichologinė 
įtampa, padidėjęs darbo krūvis. Todėl, prieš įgyvendinant bet kokias 
naujoves, visada reikėtų pasverti, ką jos duos, ir įvertinti, ar 
organizacija pasirengusi jų imtis. 

